  ΣΧΕΔΙΟ ΝΟΜΟΥ ΓΙΑ

«Την απόκτηση ιατρικής ειδικότητας, τη συνεχιζόμενη εκπαίδευση των ιατρών, την αναμόρφωση του ΚΕΣΥ, την Ίδρυση Επιστημονικών Ιατρικών Κοινοτήτων και άλλες διατάξεις».






ΚΕΦΑΛΑΙΟ Α’




Αναμόρφωση Κεντρικού Συμβουλίου Υγείας

Άρθρο 1

Κεντρικό Συμβούλιο Υγείας

Το άρθρο 1 του νόμου 1278/1982 (Α 105), όπως ισχύει, αντικαθίσταται ως εξής: «Συστήνεται Κεντρικό Συμβούλιο Υγείας, νομικό πρόσωπο ιδιωτικού δικαίου, το οποίο τελεί υπό την εποπτεία του Υπουργείου Υγείας και Κοινωνικής Αλληλεγγύης με έδρα την Αθήνα.

Άρθρο 2

Διοίκηση ΚΕ.Σ.Υ. 

Το άρθρο 2 του νόμου 1278/1982, όπως ισχύει, αντικαθίσταται ως εξής: «Το ΚΕ.Σ.Υ. διοικείται από Διοικητικό Συμβούλιο (ΔΣ) που αποτελείται από εικοσιένα μέλη, τον Πρόεδρο, τον Αντιπρόεδρο και ακόμα:

Α. Ένα άτομο που ορίζεται από τον Υπουργό Υγείας και Κοινωνικής Αλληλεγγύης ως εκπρόσωπος του Υπουργείου Υγείας και Κοινωνικής Αλληλεγγύης.  

Β. και Γ.  Δύο εκπροσώπους του Εθνικού Οργανισμού Παροχών Υπηρεσιών Υγείας (Ε.Ο.Π.Υ.Υ.).

Δ. Έναν εκπρόσωπο του Εθνικού Οργανισμού Φαρμάκου (ΕΟΦ).

Ε. Έναν εκπρόσωπο του Οργανισμού Καταπολέμησης των Ναρκωτικών (ΟΚΑΝΑ).

ΣΤ. Έναν εκπρόσωπο του Κέντρου Ελέγχου και Πρόληψης Νοσημάτων (ΚΕΕΛΠΝΟ).

Ζ. Έναν εκπρόσωπο της Εθνικής Σχολής Δημόσιας Υγείας (ΕΣΔΥ).

Η. και Θ. Δύο εκπροσώπους του Πανελληνίου Ιατρικού Συλλόγου (ΠΙΣ).

Ι. Έναν εκπρόσωπο της Ελληνικής Οδοντιατρικής Ομοσπονδίας

ΙΑ. Έναν εκπρόσωπο του Πανελληνίου Φαρμακευτικού Συλλόγου

ΙΒ. Έναν εκπρόσωπο των νοσοκομειακών ιατρών που ορίζεται από τη διοίκηση της κορυφαίας ενιαίας συνδικαλιστικής οργάνωσης. Εάν δεν υπάρχει τέτοια, ορίζεται από τον Υπουργό Υγείας και Κοινωνικής Αλληλεγγύης από υποψήφιους που προτείνονται ένας από κάθε δευτεροβάθμια συνδικαλιστική οργάνωση του προσωπικού αυτού. 

ΙΓ. Έναν εκπρόσωπο του νοσηλευτικού προσωπικού όλων των νοσοκομείων της χώρας, που ορίζεται από τη διοίκηση της κορυφαίας ενιαίας συνδικαλιστικής οργάνωσης αυτού. Εάν δεν υπάρχει τέτοια, ορίζεται από τον Υπουργό Υγείας και Κοινωνικής Αλληλεγγύης από υποψήφιους που προτείνονται ένας από κάθε δευτεροβάθμια συνδικαλιστική οργάνωση του προσωπικού αυτού. 

ΙΔ. Έναν εκπρόσωπο των Ιατρικών Τμημάτων των Α.Ε.Ι..

ΙΕ. Έναν εκπρόσωπο των Οδοντιατρικών Τμημάτων των Α.Ε.Ι.

ΙΣΤ. Έναν εκπρόσωπο των Φαρμακευτικών Τμημάτων των Α.Ε.Ι.

ΙΖ. Έναν  εκπρόσωπο που επιλέγεται μεταξύ των εκπροσώπων της Ένωσης Ελλήνων Χημικών,  της Ένωσης Ελλήνων Βιολόγων, της Ένωσης Ελλήνων Φυσικών.

ΙΗ. Έναν εκπρόσωπο της ΓΣΕΕ

ΙΘ. Έναν εκπρόσωπο της ΑΔΕΔΥ

2. Τα μέλη του Διοικητικού Συμβουλίου και οι αναπληρωτές τους διορίζονται με απόφαση του Υπουργού Υγείας και Κοινωνικής Αλληλεγγύης. Ο Πρόεδρος και ο Αντιπρόεδρος ορίζονται από τον Υπουργό Υγείας και Κοινωνικής Αλληλεγγύης και πρέπει να είναι επιστήμονες των υπηρεσιών υγείας με σημαντική επιστημονική προσφορά και διοικητική εμπειρία. Η επιλογή τους εγκρίνεται από την Επιτροπή Κοινωνικών Υποθέσεων της Βουλής των Ελλήνων. Οι εκπρόσωποι των κατά την προηγούμενη παράγραφο φορέων ορίζονται μέσα σε τριάντα (30) ημέρες από την αποστολή σχετικής πρόσκλησης του Υπουργού Υγείας και Κοινωνικής Αλληλεγγύης και είναι ελεύθερα ανακλητοί. Αν κάποιος φορέας δεν ορίζει εμπρόθεσμα τον εκπρόσωπό του, τον ορίζει ο Υπουργός Υγείας και Κοινωνικής Αλληλεγγύης.

3. Η θητεία του Προέδρου και του Αντιπροέδρου είναι τριετής και δεν ανανεώνεται και των μελών του Διοικητικού Συμβουλίου είναι τριετής και δύναται να ανανεώνεται μία φορά.

Άρθρο 3

Αρμοδιότητες ΚΕ.Σ.Υ.

Η περίπτωση δ) της παραγράφου 1 του άρθρου 3 του νόμου 1278/1982, όπως ισχύει, αντικαθίσταται ως εξής: «Διατυπώνει προτάσεις προς τον Υπουργό Υγείας και Κοινωνικής Αλληλεγγύης σύμφωνα με τα οριζόμενα στον παρόντα νόμο ή σε άλλες περιπτώσεις που νόμος ορίζει. Οι προτάσεις του ΚΕ.Σ.Υ. υποχρεωτικά αναρτώνται σε ειδικό τμήμα του δικτυακού τόπου του Υπουργείου Υγείας και Κοινωνικής Αλληλεγγύης και φυλάσσονται εκεί σε ηλεκτρονικό αρχείο.». 

Άρθρο 4

Μόνιμες Επιτροπές ΚΕ.Σ.Υ.

Στο ΚΕ.Σ.Υ. λειτουργούν οι εξής μόνιμες Επιτροπές:

1. Επιτροπή Εκπαίδευσης και Συνεχιζόμενης Εκπαίδευσης Επιστημών Υγείας (εφεξής Επιτροπή Εκπαίδευσης). 

Τα μέλη της Επιτροπής Εκπαίδευσης ορίζονται με απόφαση του Υπουργού Υγείας και Κοινωνικής Αλληλεγγύης μετά από πρόταση της Ολομέλειας του ΚΕ.Σ.Υ.. Πρόεδρος ορίζεται ο Πρόεδρος ή ο Αντιπρόεδρος του ΚΕ.Σ.Υ.. Οι αρμοδιότητες της Επιτροπής Εκπαίδευσης είναι:

Α. Η πρόταση σχετικά με τα κριτήρια αναγνώρισης των Εκπαιδευτικών Κέντρων και των Μονάδων τους που παρέχουν ειδίκευση σε κύρια ιατρική ειδικότητα ή εξειδίκευση αυτής.

Β. Η πρόταση προς το Διοικητικό Συμβούλιο του ΚΕ.Σ.Υ. σύστασης, αξιολόγησης και κατάργησης των  Εκπαιδευτικών Κέντρων και των Μονάδων τους.

Γ. Η πρόταση προς το Διοικητικό Συμβούλιο του ΚΕ.Σ.Υ. των εξεταστών, αξιολογητών, κριτών, θεματοδοτών κάθε εκπαιδευτικής διαδικασίας των επιστημών υγείας που υπάγεται στις αρμοδιότητές του.

Δ. Όλες οι αρμοδιότητες των υπαρχουσών κατά την ψήφιση του παρόντος νόμου επιτροπών του ΚΕ.Σ.Υ. σχετικά με αναγνώριση χρόνου ειδίκευσης, έγκριση εκπαιδευτικών αδειών, αναγνώριση άλλων επαγγελμάτων υγείας, εξειδικεύσεων σε υγειονομικές επιστήμες, νέες βιοιατρικές επιστήμες και κάθε συναφές θέμα.

Ε. Η αξιολόγηση των προτάσεων και η πρόταση προς το Διοικητικό Συμβούλιο του ΚΕ.Σ.Υ. για την έγκριση ή μη διεξαγωγής επιστημονικών εκδηλώσεων κάθε μορφής όλων των επιστημόνων υγείας, εφόσον επιχορηγούνται από φαρμακευτικές εταιρίες και από εταιρίες παροχής εξοπλισμού, υλικών ή υπηρεσιών υγείας. Με Απόφαση του Υπουργού Υγείας και Κοινωνικής Αλληλεγγύης καθορίζονται τα κριτήρια, η διαδικασία και κάθε συναφές θέμα για την έγκριση και αξιολόγηση των ως άνω επιστημονικών εκδηλώσεων. Οι εν λόγω διοργανωτές ή νόμιμοι εκπρόσωποί τους καταβάλλουν παράβολο αξίας ίσης με το 2% του υποβληθέντος προϋπολογισμού το οποίο κατατίθεται σε ειδικό λογαριασμό που τηρείται στο ΚΕ.Σ.Υ..

ΣΤ. Η πρόταση προς το Διοικητικό Συμβούλιο του ΚΕ.Σ.Υ. σχετικά με τα δικαιώματα των επαγγελματιών υγείας. 

Ζ. Η εκτίμηση των αναγκών και η πρόταση προς το Διοικητικό Συμβούλιο του ΚΕ.Σ.Υ. των ιατρών που απαιτούνται ανά ειδικότητα. 

Η. Η πρόταση προς το Διοικητικό Συμβούλιο του ΚΕ.Σ.Υ. για τον καθορισμό, διαχωρισμό, συγχώνευση και κατάργηση ιατρικών και οδοντιατρικών ειδικοτήτων και εξειδικεύσεων. 

Θ. Κάθε άλλο θέμα που της ανατίθεται με απόφαση του Διοικητικού Συμβουλίου του ΚΕ.Σ.Υ.

Η Επιτροπή Εκπαίδευσης μπορεί να αναθέτει μελέτες και κάθε άλλο έργο σε εξωτερικούς συνεργάτες. Επίσης μπορεί να προτείνει στο Διοικητικό Συμβούλιο του ΚΕ.Σ.Υ. τη σύσταση υποεπιτροπών με σκοπό την υποβοήθηση του έργου της. Στις υποεπιτροπές πρόεδρος ορίζεται μέλος της Επιτροπής Εκπαίδευσης.

 2. Επιτροπή Ονοματολογίας, Κωδικοποίησης και Κοστολόγησης Ιατρικών Πράξεων (εφεξής Επιτροπή Ονοματολογίας).

Τα μέλη της Επιτροπής Ονοματολογίας είναι δέκα (10) και ο Πρόεδρός της. Ορίζονται με απόφαση του Υπουργού Υγείας και Κοινωνικής Αλληλεγγύης μετά από πρόταση του Δ.Σ. του ΚΕ.Σ.Υ. Πρόεδρος ορίζεται μέλος της Εκτελεστικής Επιτροπής του ΚΕ.Σ.Υ.. Οι αρμοδιότητες της Επιτροπής Ονοματολογίας είναι:

Α. Η παρακολούθηση εφαρμογής και η επικαιροποίηση της Ελληνικής Ονοματολογίας και Κωδικοποίησης των Ιατρικών Πράξεων (ΕΛΟΚΙΠ).

Β. Η παρακολούθηση  εφαρμογής των Κλειστών Ενοποιημένων Νοσηλίων (ΚΕΝ).

Γ. Η διαμόρφωση και εφαρμογή της Ελληνικής Ονοματολογίας και Κωδικοποίησης των  Πράξεων κάθε επιστήμης που σχετίζεται με την υγεία.

Δ. Η πρόταση προς το Διοικητικό Συμβούλιο του ΚΕ.Σ.Υ. κοστολόγησης και αναθεώρησης της κοστολόγησης των πράξεων όλων των επαγγελμάτων υγείας. 

Ε. Κάθε άλλο θέμα που της ανατίθεται με απόφαση του Διοικητικού Συμβουλίου του ΚΕ.Σ.Υ..

 Η Επιτροπή Ονοματολογίας μπορεί να συγκροτεί υποεπιτροπές για την υποβοήθηση του έργου της ονοματολογίας και της κωδικοποίησης των πράξεων. Επίσης μπορεί να επιλέγει ως εξωτερικούς συνεργάτες εμπειρογνώμονες κοστολόγους ή άλλους ειδικούς επιστήμονες ή εκπροσώπους των συναφών επιστημονικών φορέων και να τους ορίζει εισηγητές για την κοστολόγηση μεμονωμένων πράξεων ή ομάδων πράξεων υγειονομικών επαγγελμάτων.

3. Επιτροπή Ογκολογίας

Τα μέλη της Επιτροπής Ογκολογίας είναι δέκα (10) και ο Πρόεδρός της. Ορίζονται με απόφαση του Υπουργού Υγείας και Κοινωνικής Αλληλεγγύης μετά από πρόταση της Ολομέλειας του ΚΕ.Σ.Υ.. Πρόεδρος ορίζεται μέλος της Εκτελεστικής Επιτροπής του ΚΕ.Σ.Υ. ή Καθηγητής Πανεπιστημίου. Οι αρμοδιότητες της Επιτροπής Ογκολογίας είναι:

Α. Η πρόταση στο Διοικητικό Συμβούλιο του ΚΕ.Σ.Υ. σχετικά με την οργάνωση προγραμμάτων ενημέρωσης του κοινού για την πρόληψη των νεοπλασιών.

Β. Η πρόταση στο Διοικητικό Συμβούλιο του ΚΕ.Σ.Υ. για την οργάνωση Μονάδων διάγνωσης και θεραπείας των νεοπλασιών.

Γ. Η πρόταση μέτρων για τη βελτίωση της εκπαίδευσης όλων των επιστημόνων και επαγγελματιών που απασχολούνται σε αντικείμενα συναφή με την ογκολογία.

Δ.  Η καταγραφή, ο έλεγχος και η αξιολόγηση της δραστηριότητας όλων των Ογκολογικών Μονάδων.

Ε. Η πρόταση προς το ΔΣ του ΚΕ.Σ.Υ.  για τον τρόπο οργάνωσης και λειτουργίας των Ογκολογικών Συμβουλίων των νοσοκομείων και η παρακολούθηση της λειτουργίας τους. 

ΣΤ. Η παρακολούθηση των πληροφοριών που καταγράφονται στο Εθνικό Αρχείο Νεοπλασιών από το ΚΕ.Ε.Λ.Π.Ν.Ο. σύμφωνα με το νόμο 3370/2005, όπως και των αρχείων, των στατιστικών και επιδημιολογικών δεδομένων του Εθνικού Αρχείου Νεοπλασιών. Για το σκοπό αυτό το ΚΕ.Ε.Λ.Π.Ν.Ο. συνεργάζεται υποχρεωτικά με την Επιτροπή Ογκολογίας και κοινοποιεί σε αυτήν περιοδικά τα σχετικά αρχεία, κατόπιν άδειας της Αρχής Προστασίας Δεδομένων Προσωπικού Χαρακτήρα. Επίσης το ΚΕ.Ε.Λ.Π.Ν.Ο. συνεργάζεται με την Επιτροπή Ογκολογίας για την εκπόνηση μελετών σχετικά με την πρωτοβάθμια και δευτεροβάθμια περίθαλψη ασθενών με νεοπλασίες.  

Ζ. Κάθε άλλο θέμα που ανατίθεται με απόφαση του Διοικητικού Συμβουλίου του ΚΕ.Σ.Υ..

Η Επιτροπή Ογκολογίας μπορεί να αναθέτει μελέτες και κάθε άλλο έργο σε εξωτερικούς συνεργάτες εμπειρογνώμονες ή εκπροσώπους των συναφών επιστημονικών φορέων και να τους ορίζει εισηγητές σε ειδικά αντικείμενα.  Επίσης μπορεί να προτείνει στο Διοικητικό Συμβούλιο του ΚΕ.Σ.Υ. τη σύσταση υποεπιτροπών με σκοπό την υποβοήθηση του έργου της. Στις υποεπιτροπές πρόεδρος ορίζεται μέλος της Επιτροπής Ογκολογίας.

4. Επιτροπή Χρονίων Παθήσεων

Τα μέλη της Επιτροπής Χρονίων Παθήσεων είναι δέκα (10) και ο πρόεδρός της. Ορίζονται με απόφαση του Υπουργού Υγείας και Κοινωνικής Αλληλεγγύης μετά από πρόταση της Ολομέλειας του ΚΕ.Σ.Υ.. Πρόεδρος ορίζεται μέλος της Εκτελεστικής Επιτροπής του ΚΕ.Σ.Υ. ή Καθηγητής Πανεπιστημίου. Στο πεδίο αρμοδιότητας δεν συμπεριλαμβάνονται τα μεταδοτικά νοσήματα, οι ψυχιατρικές παθήσεις, οι νεοπλασίες και οι παθήσεις από εξαρτησιογόνες ουσίες. Οι αρμοδιότητες της Επιτροπής Χρονίων Παθήσεων  είναι::
Α. Η πρόταση στο Διοικητικό Συμβούλιο του ΚΕ.Σ.Υ. σχετικά με την οργάνωση προγραμμάτων ενημέρωσης του κοινού για την πρόληψη  χρονίων παθήσεων.

Β. Η πρόταση στο Διοικητικό Συμβούλιο του ΚΕ.Σ.Υ. για την ίδρυση και οργάνωση Ειδικών Μονάδων διάγνωσης και θεραπείας χρονίων παθήσεων στη πρωτοβάθμια και δευτεροβάθμια περίθαλψη.

Γ. Η πρόταση στο Διοικητικό Συμβούλιο του ΚΕ.Σ.Υ. για την ίδρυση και λειτουργία ειδικών κέντρων αναφοράς που αφορούν τη διάγνωση και θεραπεία χρονίων νόσων.

Δ.  Η λήψη μέτρων για την βελτίωση της εκπαίδευσης όλων των επιστημόνων και επαγγελματιών  που απασχολούνται σε σχετικά αντικείμενα.

Ε. Η καταγραφή, ο έλεγχος και η αξιολόγηση όλων των  Μονάδων Χρονίων παθήσεων.

ΣΤ. Κάθε άλλο θέμα που ανατίθεται με απόφαση του Διοικητικού Συμβουλίου του ΚΕ.Σ.Υ..

Η Επιτροπή Χρονίων Παθήσεων μπορεί να αναθέτει μελέτες και κάθε άλλο έργο σε εξωτερικούς συνεργάτες εμπειρογνώμονες ή εκπροσώπους των συναφών επιστημονικών φορέων και να τους ορίζει εισηγητές σε ειδικά αντικείμενα. Επίσης μπορεί να προτείνει στο Διοικητικό Συμβούλιο του ΚΕ.Σ.Υ. τη σύσταση υποεπιτροπών με σκοπό την υποβοήθηση του έργου της. Στις υποεπιτροπές Πρόεδρος ορίζεται μέλος της Επιτροπής Χρονίων Παθήσεων. 

Με απόφαση του Υπουργού Υγείας και Κοινωνικής Αλληλεγγύης, μετά από  εισήγηση του Διοικητικού Συμβουλίου του ΚΕ.Σ.Υ. μπορούν να συσταθούν και άλλες μόνιμες Επιτροπές.

Άρθρο 5

Διοικητική και επιστημονική υποστήριξη ΚΕ.Σ.Υ.

1. Η Διεύθυνση Γραμματείας του ΚΕ.Σ.Υ. που προβλέπεται στο άρθρο 5 του νόμου 1278/1982, όπως τροποποιήθηκε από το άρθρο 13 του ν. 3309/2003 (304 Α) μεταφέρεται από το Υπουργείο Υγείας και Κοινωνικής Αλληλεγγύης στο ΚΕ.Σ.Υ.. Στο Τμήμα Διοικητικής Υποστήριξης ανατίθεται και η οικονομική διαχείριση, ο έλεγχος των εσόδων και δαπανών, η κατάρτιση προϋπολογισμού και απολογισμού. 

2. Το πάσης φύσεως προσωπικό που υπηρετεί κατά την έναρξη ισχύος του παρόντος νόμου στη Διεύθυνση Γραμματείας του ΚΕ.Σ.Υ., σύμφωνα με τα οριζόμενα στο  άρθρο 5 του νόμου 1278/1982, όπως τροποποιήθηκε από το άρθρο 13 του ν. 3309/2003 (304 Α), μεταφέρεται στο ΚΕ.Σ.Υ. με την ίδια εργασιακή σχέση, την οργανική θέση, βαθμό, κλάδο και ειδικότητα που κατέχει. Ο Διευθυντής και οι προϊστάμενοι των τμημάτων εξακολουθούν να ασκούν τα καθήκοντά τους ως Διευθυντής και προϊστάμενοι της Διεύθυνσης Γραμματείας και των τμημάτων αντίστοιχα. Διαδικασίες που βρίσκονται σε εξέλιξη για πλήρωση θέσεων προσωπικού συνεχίζονται για λογαριασμό του ΚΕ.Σ.Υ.. Το προσλαμβανόμενο προσωπικό και οι αντίστοιχες οργανικές θέσεις μεταφέρονται στο ΚΕ.Σ.Υ.. Οι διατάξεις που διέπουν την υπηρεσιακή κατάσταση και εξέλιξη, τη μισθοδοσία, το ασφαλιστικό και συνταξιοδοτικό καθεστώς του μεταφερόμενου προσωπικού εξακολουθούν να ισχύουν και μετά την ένταξή του στο ΚΕ.Σ.Υ.. Η μισθοδοσία του μεταφερόμενου προσωπικού στο ΚΕ.Σ.Υ. θα βαρύνει τον προϋπολογισμό του.

Άρθρο 6

Προσωπικό ΚΕ.Σ.Υ.

Το άρθρο 9 του νόμου 1278/1982,  αντικαθίσταται ως εξής: «1. Με Προεδρικό Διάταγμα που εκδίδεται μετά από πρόταση των Υπουργών Οικονομικών και Υγείας και Κοινωνικής Αλληλεγγύης συνιστώνται θέσεις ειδικών επιστημόνων, που απασχολούνται με σύμβαση εργασίας ιδιωτικού δικαίου διάρκειας πέντε ετών, που μπορεί να ανανεώνεται. Τα ειδικότερα καθήκοντα του προσωπικού αυτού καθορίζονται στον Κανονισμό Λειτουργίας του ΚΕ.Σ.Υ. κατά τα προβλεπόμενα στο άρθρο …  Η πλήρωση των θέσεων αυτών γίνεται κατά τις διατάξεις του νόμου 3812/2009 (Α' 234). 

2. Με Προεδρικό Διάταγμα που εκδίδεται μετά από πρόταση των Υπουργών Οικονομικών και Υγείας και Κοινωνικής Αλληλεγγύης συνιστώνται θέσεις διοικητικού προσωπικού, που απασχολείται με σύμβαση εργασίας ιδιωτικού δικαίου αορίστου χρόνου και προσλαμβάνεται σύμφωνα με τις διατάξεις του νόμου 2190/1994. 

3. Για την κάλυψη των θέσεων των παραγράφων 1 και 2 επιτρέπεται η απόσπαση υπαλλήλων, μόνιμων ή απασχολούμενων με σύμβαση εργασίας ιδιωτικού δικαίου αορίστου χρόνου, του Υπουργείου Υγείας και Κοινωνικής Αλληλεγγύης ή των εποπτευόμενων φορέων του, των Υγειονομικών Περιφερειών και των νοσοκομείων που εποπτεύονται από το Υπουργείο Υγείας και Κοινωνικής Αλληλεγγύης. Η απόσπαση διενεργείται με απόφαση του Υπουργού Υγείας και Κοινωνικής Αλληλεγγύης μετά από σύμφωνη γνώμη του Δ.Σ. του ΚΕ.Σ.Υ. και του φορέα που ανήκει οργανικά ο υπάλληλος, έχει διάρκεια έως τρία έτη και δύναται να ανανεώνεται. 

4. Για την πρόσληψη προσωπικού στις θέσεις των προηγούμενων παραγράφων προσόντα διορισμού ορίζονται: α. για τις θέσεις της παραγράφου 1, αυτά που προβλέπονται από τις διατάξεις της παρ. 2 του άρθρου 25 του νόμου 1943/1991 (Α' 50), β. για τις θέσεις της παραγράφου 2 αυτά που προβλέπονται για κάθε κλάδο ή ειδικότητα από το π.δ. 50/2001 (Α' 39). 

5. Η αμοιβή του προσωπικού αυτού γίνεται σύμφωνα με τις διατάξεις του νόμου 3205/2003 (Α' 297) και του νόμου 3833/2010 (Α' 40).». 

Άρθρο 7

Κανονισμός Λειτουργίας

Η παράγραφος 5 του άρθρου 4 του νόμου 1278/1982 αντικαθίσταται ως εξής: «Με απόφαση του Υπουργού Υγείας και Κοινωνικής Αλληλεγγύης εγκρίνεται Κανονισμός Λειτουργίας του ΚΕ.Σ.Υ., με τον οποίο ρυθμίζονται ιδίως: α) η απαρτία του Διοικητικού Συμβουλίου, η διαδικασία λήψης των αποφάσεων, η σύγκληση των τακτικών και έκτακτων συνεδριάσεων, η νόμιμη αναπλήρωση του Προέδρου σε περίπτωση απουσίας ή κωλύματος, η κατάρτιση της ημερήσιας διάταξης και της μορφής των εισηγήσεων, β) η κατανομή αρμοδιοτήτων μεταξύ των μελών του Διοικητικού Συμβουλίου, γ) ο τρόπος δημιουργίας ειδικών Επιτροπών από την Εκτελεστική Επιτροπή, δ) οι λεπτομέρειες λειτουργίας της Εκτελεστικής Επιτροπής, ε) η υπηρεσιακή κατάσταση και ο πειθαρχικός έλεγχος του προσωπικού, στ) ο τρόπος λειτουργίας της Διεύθυνσης Γραμματείας, τα καθήκοντα των προϊσταμένων των Τμημάτων, τα καθήκοντα των ειδικών επιστημόνων και του διοικητικού προσωπικού, η γραμματειακή υποστήριξη των μόνιμων Επιτροπών, ζ) ο έλεγχος οικονομικής διαχείρισης και κάθε άλλο θέμα οργάνωσης και λειτουργίας του ΚΕ.Σ.Υ.». 

Άρθρο 8

Πόροι του ΚΕ.Σ.Υ.

α) Πάγια ετήσια επιχορήγηση από τον τακτικό προϋπολογισμό του Υπουργείου Υγείας και Κοινωνικής Αλληλεγγύης για την κάλυψη μισθολογικών και λειτουργικών δαπανών. 

β) Είσπραξη παραβόλου από τους διοργανωτές επιστημονικών εκδηλώσεων κάθε μορφής εφ΄ όσον τις επιχορηγούν, το οποίο κατατίθεται σε ειδικό λογαριασμό του ΚΕ.Σ.Υ. και χρησιμοποιείται αποκλειστικά για την εξυπηρέτηση σκοπών συνδεόμενων με την αρμοδιότητά του. Στο τέλος κάθε χρόνου το αδιάθετο ποσό του ειδικού λογαριασμού αφαιρείται με την τακτική επιχορήγηση του επόμενου έτους.  

γ)Από καταβολή δωρεών, κληροδοσιών, χορηγιών και επιχορηγήσεων από τρίτους, υπό την προϋπόθεση ανάρτησης των πράξεων και των ποσών στο διαδίκτυο.
Άρθρο 9

Αποζημίωση μελών

Το δεύτερο εδάφιο της παραγράφου 1 του άρθρου 8 του νόμου 1278/1982 αντικαθίσταται ως εξής: «Με απόφαση των Υπουργών Οικονομικών και Υγείας και Κοινωνικής Αλληλεγγύης καθορίζεται η αποζημίωση των μελών του Διοικητικού Συμβουλίου ανά συνεδρίαση, όπως και η αποζημίωση των μελών της Εκτελεστικής Επιτροπής και των μελών των μόνιμων επιτροπών ανά συνεδρίαση. Η συμμετοχή σε έκτακτη συνεδρίαση δεν αποζημιώνεται. 






ΚΕΦΑΛΑΙΟ Β’





Επιστημονικές  Ιατρικές Κοινότητες

Άρθρο 10

Σύσταση Επιστημονικών Ιατρικών  Κοινοτήτων

1. Για κάθε ιατρική ειδικότητα από τις προβλεπόμενες στο άρθρο 3 συστήνεται «Επιστημονική Ιατρική Κοινότητα». Εάν αναγνωριστεί κάποια νέα ιατρική ειδικότητα συστήνεται αντίστοιχη Επιστημονική Κοινότητα. Εάν διαγραφεί κάποια ειδικότητα, η υπάρχουσα Επιστημονική Κοινότητα καταργείται. 

Οι Επιστημονικές Ιατρικές Κοινότητες είναι νομικά πρόσωπα ιδιωτικού δικαίου, που υπάγονται στον Υπουργό Υγείας και Κοινωνικής Αλληλεγγύης.

Στο Τμήμα Ιατρικού και λοιπού Επιστημονικού Προσωπικού της Διεύθυνσης Επαγγελμάτων Υγείας της Γενικής Διεύθυνσης Υγείας του Υπουργείου Υγείας και Κοινωνικής Αλληλεγγύης τηρείται μητρώο των Επιστημονικών Κοινοτήτων, οι οποίες εγγράφονται προσωρινά, κατόπιν αιτήσεως δέκα (10) τουλάχιστον ιατρών της κάθε ειδικότητας και οριστικά με την κατάθεση ονομαστικής λίστας όλων των μελών τους και του εκλεγμένου Διοικητικού Συμβουλίου, όπως ορίζεται κατωτέρω. Η οριστική συμπερίληψη στο μητρώο μιας Επιστημονικής Κοινότητας, μετά από έλεγχο ότι πληρούνται οι προϋποθέσεις του παρόντος νόμου, ισοδυναμεί με αναγνώρισή της. Επικαιροποιημένος κατάλογος με τις αναγνωρισμένες Επιστημονικές Κοινότητες κοινοποιείται στον Υπουργό Υγείας και Κοινωνικής Αλληλεγγύης. Διαγραφή μιας Επιστημονικής Κοινότητας από το μητρώο πραγματοποιείται υποχρεωτικά εάν καταργηθεί και δυνητικά εάν για οποιαδήποτε αιτία αδρανεί η λειτουργία της και δεν εξυπηρετεί το σκοπό για τον οποίο συστήθηκε. Η διαγραφή πραγματοποιείται κατόπιν αιτήσεως δέκα (10) τουλάχιστον ιατρών της ίδιας ή άλλης ειδικότητας και προσκόμισης αρκούντων αποδεικτικών στοιχείων. Η απόφαση της υπηρεσίας περί διαγραφής κάποιας Επιστημονικής Κοινότητας από το μητρώο κοινοποιείται στον Υπουργό Υγείας και Κοινωνικής Αλληλεγγύης. 

Δικαίωμα συμμετοχής στις Επιστημονικές Κοινότητες αναγνωρίζεται στους ιατρούς που έχουν άδεια άσκησης του επαγγέλματος στην Ελλάδα και κατέχουν τίτλο της κάθε ιατρικής ειδικότητας. Προϋπόθεση για την αναγνώριση μιας Επιστημονικής Ιατρικής Κοινότητας είναι η συμμετοχή σε αυτήν αριθμού μελών ίσου με το ήμισυ του αριθμού των ιατρών κάθε ειδικότητας πανελληνίως, όπως αυτός δηλώνεται από τον Πανελλήνιο Ιατρικό Σύλλογο. Κατ’ εξαίρεση ιατροί  μέλη ΔΕΠ που το γνωστικό αντικείμενο το οποίο υπηρετούν στο Πανεπιστήμιο είναι διαφορετικό από την ειδικότητα που έχουν δύνανται να εγγραφούν στην Ιατρική Κοινότητα που αντιστοιχεί στο γνωστικό τους αντικείμενο αντί της Ιατρικής Κοινότητας της ειδικότητας που έχουν. Η εγγραφή γίνεται με δήλωση, που κατατίθεται άπαξ στον Ιατρικό Σύλλογο στον οποίο είναι εγγεγραμμένοι, για μεν τα υπηρετούντα μέλη ΔΕΠ σε διάστημα δυο μηνών από την ισχύ του νόμου, για δε τα μέλη ΔΕΠ που θα διοριστούν σε μεταγενέστερο χρόνο, σε δύο μήνες από την ανάληψη των καθηκόντων τους στο Πανεπιστήμιο. Οι ιατροί αυτοί έχουν τα ίδια δικαιώματα και υποχρεώσεις των υπολοίπων μελών της Ιατρικής Κοινότητας. 

Η εγγραφή των μελών ανανεώνεται ετησίως και προϋποθέτει καταβολή παραβόλου, το ύψος του οποίου καθορίζεται στο ήμισυ της ετήσιας εισφοράς των ιατρών στον Ιατρικό Σύλλογο στον οποίο ανήκουν. Το παράβολο εισπράττεται από την Επιστημονική Κοινότητα και κατατίθεται σε ειδικό λογαριασμό. 

Αποστολή των Επιστημονικών Κοινοτήτων είναι η συμβολή στην οργάνωση, την παροχή και την αξιολόγηση της εκπαίδευσης για την απόκτηση ιατρικής ειδικότητας και της συνεχιζόμενης ιατρικής εκπαίδευσης, καθώς και στην επαγγελματική ανάπτυξη των ιατρών, ώστε να επιτυγχάνεται η διαρκής βελτίωση των γνώσεων και των δεξιοτήτων του ιατρικού δυναμικού. 

Αρθρο 11

Αρμοδιότητες των Επιστημονικών Κοινοτήτων

Αρμοδιότητες των Επιστημονικών Κοινοτήτων είναι ειδικότερα:

α) η εισήγηση στο ΚΕ.Σ.Υ. κατευθυντήριων οδηγιών και πρωτοκόλλων για τις ιατρικές πράξεις της κάθε ειδικότητάς, 

β) η εισήγηση στο ΚΕ.Σ.Υ., μετά από αξιολόγηση του Υγειονομικού Χάρτη, του ιδανικού συνολικού αριθμού ιατρών σε όλη την επικράτεια και του ιδανικού αριθμού ιατρών ανά ειδικότητα, στο πλαίσιο πενταετούς προγραμματισμού. Περαιτέρω, λαμβάνοντας υπόψη την εισήγηση αυτή,  η εισήγηση στο ΚΕ.Σ.Υ., του ιδανικού αριθμού ειδικευομένων ιατρών ανά ειδικότητα και των θέσεων ειδίκευσης πανελλαδικά και σε κάθε Εκπαιδευτικό Κέντρο στο πλαίσιο πενταετούς προγραμματισμού, 

γ) η επιμέλεια επιστημονικών εκδόσεων συναφών με την ειδικότητά τους,

δ) η εισήγηση στο ΚΕ.Σ.Υ. του γνωστικού αντικειμένου κάθε ειδικότητας από τις προβλεπόμενες στον παρόντα νόμο, όπως και κάθε νέας ειδικότητας που αναγνωρίζεται, της διάρκειας εκπαίδευσης συνολικά και στα επί μέρους γνωστικά αντικείμενα, του είδους της εκπαίδευσης, θεωρητικό ή πρακτικό και του αναλυτικού προγράμματος εκπαίδευσης των ειδικευομένων ιατρών,

ε) η εισήγηση στο ΚΕ.Σ.Υ. για τη συγκρότηση, την αξιολόγηση και την απένταξη Εκπαιδευτικών Κέντρων και Εκπαιδευτικών Μονάδων, για τα κριτήρια χαρακτηρισμού Κλινικών, Τμημάτων, Εργαστηρίων ως Εκπαιδευτικών Μονάδων, για τη σύσταση Επιτροπών Αξιολόγησης των Εκπαιδευτικών Μονάδων.

στ) η πρόταση μελών των σωμάτων εξεταστών, εκλεκτόρων, κριτών και αξιολογητών. 
ζ) Η εισήγηση στο ΚΕ.Σ.Υ. προγραμμάτων Συνεχιζόμενης Ιατρικής Εκπαίδευσης και Συνεχιζόμενης Επαγγελματικής Ανάπτυξης. 

θ) κάθε άλλη αρμοδιότητα που ανατίθεται σύμφωνα με τον παρόντα νόμο. 

Άρθρο 12

Διοίκηση, πόροι Επιστημονικών Κοινοτήτων

1. Η Επιστημονική Κοινότητα διοικείται από εννεαμελές Διοικητικό Συμβούλιο (ΔΣ), το οποίο αποτελείται από Πρόεδρο, Αντιπρόεδρο και επτά μέλη. Ο Πρόεδρος και ο Αντιπρόεδρος εκλέγονται άμεσα από τα μέλη της Επιστημονικής Κοινότητας. Πρέπει να κατέχουν ελάχιστα προσόντα ερευνητικής, εκπαιδευτικής και κλινικής εμπειρίας τα οποία προβλέπονται στο Καταστατικό της. Τα υπόλοιπα μέλη εκλέγονται άμεσα από τα μέλη της από κοινό ψηφοδέλτιο. Στη σύνθεση του ΔΣ συμμετέχουν υποχρεωτικά τουλάχιστον ένας ιατρός μέλος ΔΕΠ, ένας ιατρός που υπηρετεί σε μονάδα που ανήκει στο Εθνικό Σύστημα Υγείας (Ε.Σ.Υ.) και ένας ιδιώτης ιατρός. Ο περιορισμός αυτός δεν ισχύει για την Κοινότητα της Γενικής/Οικογενειακής Ιατρικής. Η θητεία του ΔΣ είναι τριετής και η συμμετοχή μέλους σε αυτό δύναται να ανανεωθεί μία φορά. Οι εκλογές για την ανάδειξη ΔΣ διενεργούνται κάθε τρία έτη σε εκλογικά κέντρα στην έδρα κάθε διοικητικής περιφέρειας. Επιτρέπεται η ψήφος με επιστολή, καθώς  και η ηλεκτρονική ψήφος. 

2. Με Προεδρικό Διάταγμα που εκδίδεται μετά από πρόταση του Υπουργού Υγείας και Κοινωνικής Αλληλεγγύης καταρτίζονται τα Καταστατικά των Επιστημονικών Κοινοτήτων, όπου προβλέπονται η εκλογική διαδικασία, τα προσόντα του Προέδρου και Αντιπροέδρου, η αναπλήρωσή τους, ο τρόπος κατανομής των αρμοδιοτήτων στα μέλη του ΔΣ, ο τρόπος άσκησης των καθηκόντων τους και κάθε άλλο σχετικό θέμα με τη διοίκηση και οργάνωση των Επιστημονικών Κοινοτήτων. 

3. Οι Επιστημονικές Κοινότητες μπορούν να ενισχύονται από καταβολή δωρεών, κληροδοσιών, χορηγιών και επιχορηγήσεων από τρίτους, υπό την προϋπόθεση ανάρτησης των πράξεων και των ποσών στο διαδίκτυο.




       ΚΕΦΑΛΑΙΟ Γ’

  Ιατρικές ειδικότητες  

Άρθρο 13

Ιατρικές ειδικότητες

1. Ως ιατρικές ειδικότητες αναγνωρίζονται οι εξής: 

1. Αγγειοχειρουργική,

2. Αιματολογία,

3. Ακτινοθεραπευτική Ογκολογία,

4. Ακτινολογία,-Ιατρική Απεικόνιση 

5. Αλλεργιολογία - Κλινική Ανοσολογία,

6. Αναισθησιολογία,

7. Βιοπαθολογία-Εργαστηριακή Ιατρική,

8. Γαστρεντερολογία,

9. Γενική-Οικογενειακή Ιατρική,

10. Δερματολογία – Αφροδισιολογία,

11. Ενδοκρινολογία – Διαβήτης  -  Μεταβολισμός,

12. Εσωτερική Παθολογία

13.  Ιατρική Γενετική,

14. Ιατρική της Εργασίας,

15. Ιατροδικαστική,

16. Kαρδιολογία,

17. Κοινωνική Ιατρική-Δημόσια Υγεία,

18. Κυτταρολογία,

19. Μαιευτική-Γυναικολογία,

20. Νευρολογία,

21. Νευροχειρουργική,

22. Νεφρολογία,

23. Ογκολογική Παθολογία,

24. Ορθοπαιδική Χειρουργική και Τραυματολογία,

25. Ουρολογία,

26. Οφθαλμολογία,

27. Παθολογική Ανατομική,

28. Παιδιατρική,

29. Παιδοψυχιατρική,

30. Πλαστική Χειρουργική,

31. Πνευμονολογία – Φυματιολογία,

32. Πυρηνική Ιατρική,

33. Ρευματολογία,

34. Στοματική και Γναθοπροσωπική  Χειρουργική,

35. Φυσική Ιατρική και Αποκατάσταση,

36. Χειρουργική,

37. Χειρουργική Θώρακα,

38. Χειρουργική Παίδων,

39. Ψυχιατρική,

40. Ωτορινολαρυγγολογία – Χειρουργική Κεφαλής και Τραχήλου.

2. Με Προεδρικό Διάταγμα, που εκδίδεται μετά από πρόταση του Υπουργού Υγείας και Κοινωνικής Αλληλεγγύης και γνωμοδότηση του ΚΕ.Σ.Υ. μπορεί να αναγνωριστεί κάποια νέα ειδικότητα. Με τον ίδιο τρόπο μπορεί να καταργηθεί ειδικότητα από τις προβλεπόμενες και να ρυθμιστεί η ολοκλήρωση της εκπαίδευσης και η αναγνώριση του τίτλου της ειδικότητας στην οποία εκπαιδεύονται οι ιατροί κατά τη στιγμή της κατάργησης.

3. Το γνωστικό αντικείμενο, η διάρκεια σπουδών και το είδος της εκπαίδευσης, θεωρητικής ή πρακτικής, για τις ειδικότητες της παραγράφου 1 καθορίζεται στο παράρτημα Ι του παρόντος. 

4. Με Απόφαση του Υπουργού Υγείας και Κοινωνικής Αλληλεγγύης, μετά από γνωμοδότηση του ΚΕ.Σ.Υ., η οποία εκδίδεται μετά από εισήγηση της οικείας Επιστημονικής Κοινότητας, καθορίζεται πλήρως και λεπτομερώς το γνωστικό αντικείμενο κάθε ειδικότητας από τις προβλεπόμενες στην παράγραφο 1, όπως και κάθε νέας ειδικότητας που αναγνωρίζεται, η διάρκεια εκπαίδευσης συνολικά και στα επί μέρους γνωστικά αντικείμενα, το είδος της εκπαίδευσης, θεωρητικό ή πρακτικό, καθώς και κάθε άλλη αναγκαία λεπτομέρεια. 

5. Κατ’ εξαίρεση από τις παραγράφους 3 και 4 του παρόντος, για την ειδικότητα της Κλινική Ιατρική Γενετική, καθιερώνεται ειδική διαδικασία αναγνώρισης προσόντων και απονομής του τίτλου ειδικότητας. Με απόφαση  του Υπουργού Υγείας και Κοινωνικής Αλληλεγγύης, μετά από πρόταση του ΚΕ.Σ.Υ., συστήνεται πενταμελής Επιτροπή, που αποτελείται από δύο μόνιμους Πανεπιστημιακούς ιατρούς και τρεις ιατρούς που κατέχουν θέση Συντονιστή Διευθυντή του Εθνικού Συστήματος Υγείας (ΕΣΥ), ειδικευμένων σε συναφές με κάθε ειδικότητα γνωστικό αντικείμενο και με αποδεδειγμένη γνώση στην ειδικότητα. Έργο της Επιτροπής είναι ο καθορισμός των προσόντων για τη λήψη τίτλου ειδικότητας, η εξέταση των αιτήσεων των υποψηφίων και η απονομή του τίτλου σε αυτούς που πληρούν τις προϋποθέσεις. Η εξέταση των αιτήσεων και η απονομή του τίτλου διενεργείται σε εύλογο χρόνο, που δεν μπορεί να υπερβαίνει τους δύο μήνες. 

ΚΕΦΑΛΑΙΟ Δ’


Εκπαιδευτικά Κέντρα, Εκπαιδευτικές Μονάδες, εκπαίδευση.

Άρθρο 14

Εκπαιδευτικά Κέντρα και Εκπαιδευτικές Μονάδες

1. Η εκπαίδευση των ιατρών για τη λήψη ειδικότητας πραγματοποιείται  σε «Εκπαιδευτικά Κέντρα» που αποτελούνται από  «Εκπαιδευτικές Μονάδες». Το Εκπαιδευτικό Κέντρο παρέχει εκπαίδευση για τη λήψη κύριας ειδικότητας. Αποτελείται από Εκπαιδευτικές Μονάδες. Ως τέτοιες μπορούν να οριστούν νοσοκομεία της ίδιας ή όμορων Υγειονομικών Περιφερειών ή Κλινικές ή Τμήματα ή Εργαστήρια ή Μονάδες του ίδιου ή περισσότερων νοσοκομείων, της ίδιας ή όμορων Υγειονομικών Περιφερειών. Σε κάθε Εκπαιδευτικό Κέντρο εκτελούνται όλες οι απαραίτητες ιατρικές πράξεις για την πρακτική εξάσκηση των ειδικευομένων. Κατ’ εξαίρεση, μετά από αιτιολογημένη εισήγηση της Επιστημονικής Κοινότητας μπορεί να ταυτίζεται ένα Εκπαιδευτικό Κέντρο με μια Εκπαιδευτική Μονάδα. Οι Εκπαιδευτικές Μονάδες πρέπει να πληρούν τις ακόλουθες προϋποθέσεις:

α. είναι σε νοσοκομεία του Ε.Σ.Υ. ή των Ανώτατων Εκπαιδευτικών Ιδρυμάτων (Α.Ε.Ι.) ή σε νοσοκομεία της παραγράφου 10 και 11 του άρθρου 13 του νόμου 2889/2001 (37 Α’) ή σε στρατιωτικά νοσοκομεία ή στο Νοσηλευτικό Ίδρυμα του Μετοχικού Ταμείου Στρατού (Ν.Ι.Μ.Τ.Σ.) ή στο Ινστιτούτο Έρευνας Νοσημάτων Θώρακα, Υγιεινής και Ασφάλισης της Εργασίας (Ι.Ε.Ν.Θ.Υ.Α.Ε.) ή σε νοσοκομεία νομικά πρόσωπα ιδιωτικού δικαίου, κοινωφελούς και μη κερδοσκοπικού χαρακτήρα, που εποπτεύονται από το Υπουργείο Υγείας και Κοινωνικής Αλληλεγγύης. 

β. διαθέτουν υλικοτεχνική υποδομή αναγκαία και απαραίτητη για την εφαρμογή του προκαθορισμένου εκπαιδευτικού προγράμματος.

γ. λειτουργούν στο νοσοκομείο τμήματα και άλλων ειδικοτήτων, που είναι απαραίτητες για την ανάπτυξη συγκροτημένης σφαιρικής αντίληψης από τον ειδικευόμενο πάνω στο γνωστικό αντικείμενο της ειδικότητάς του.

δ. στελεχώνονται τουλάχιστον με Συντονιστή Διευθυντή ή Διευθυντή ΕΣΥ  ή Καθηγητή ή Αναπληρωτή Καθηγητή και έναν ακόμη τουλάχιστον ειδικευμένο ιατρό, που ανήκουν οργανικά στη συγκεκριμένη Εκπαιδευτική Μονάδα.

Με Απόφαση του Υπουργού Υγείας και Κοινωνικής Αλληλεγγύης μετά από γνωμοδότηση του ΚΕ.Σ.Υ., η οποία εκδίδεται μετά από εισήγηση της Επιστημονικής Κοινότητας της αντίστοιχης ιατρικής ειδικότητας, μπορεί να καθορίζονται πρόσθετα, γενικά και ειδικά, για κάθε ειδικότητα, κριτήρια επιλογής Τμημάτων, Κλινικών ή Εργαστηρίων των πιο πάνω νοσοκομείων ως Εκπαιδευτικών Μονάδων. 

2. Τα Εκπαιδευτικά Κέντρα ορίζονται με απόφαση του Υπουργού Υγείας και Κοινωνικής Αλληλεγγύης μετά από γνωμοδότηση του ΚΕ.Σ.Υ., η οποία εκδίδεται μετά από εισήγηση της Επιστημονικής Κοινότητας της αντίστοιχης ιατρικής ειδικότητας. 

Άρθρο 15 

Επιτροπές Αξιολόγησης Εκπαιδευτικών Μονάδων

1. Με Απόφαση του Υπουργού Υγείας και Κοινωνικής Αλληλεγγύης μετά από γνωμοδότηση του ΚΕ.Σ.Υ., η οποία εκδίδεται μετά από εισήγηση της Επιστημονικής Κοινότητας κάθε αντίστοιχης ιατρικής ειδικότητας, συνιστώνται «Επιτροπές Αξιολόγησης Εκπαιδευτικών Μονάδων» (ΕΠ.ΑΞ.Ε.Μ.) με αρμοδιότητα την αξιολόγηση του έργου των Εκπαιδευτικών Κέντρων, των Εκπαιδευτικών Μονάδων και των εκπαιδευτών. Οι Επιτροπές αυτές είναι τριμελείς και αποτελούνται από έναν ιατρό μέλος ΔΕΠ, έναν ιατρό του ΕΣΥ με βαθμό Συντονιστή Διευθυντή της ιδίας ειδικότητας και από τον Πρόεδρο ή τον Αντιπρόεδρο της οικίας Επιστημονικής Ιατρικής Κοινότητας και έχουν τριετή θητεία.   

2. Η αξιολόγηση πρέπει να πραγματοποιείται τουλάχιστον μία φορά κάθε πέντε χρόνια. Εάν κάποια Εκπαιδευτική Μονάδα κρίνεται ακατάλληλη, αίρεται προσωρινά ο χαρακτηρισμός της ως τέτοιας, δεν διορίζονται νέοι ειδικευόμενοι και οι υπάρχοντες μεταφέρονται σε άλλες Εκπαιδευτικές Μονάδες. Μετά από αίτηση του Διοικητή του νοσοκομείου, στο οποίο ανήκει η Εκπαιδευτική Μονάδα, το αργότερο εντός ενός έτους, αυτή επαναξιολογείται. Εάν κριθεί και πάλι ακατάλληλη παύει οριστικά ο χαρακτηρισμός της ως Εκπαιδευτικής Μονάδας με απόφαση του Υπουργού Υγείας και Κοινωνικής Αλληλεγγύης μετά από γνωμοδότηση του ΚΕ.Σ.Υ.. 

Άρθρο 16

Κανονισμός λειτουργίας των Εκπαιδευτικών Κέντρων

Με απόφαση του Υπουργού Υγείας και Κοινωνικής Αλληλεγγύης, μετά από γνωμοδότηση του ΚΕ.Σ.Υ., η οποία εκδίδεται μετά από εισήγηση της Επιστημονικής Κοινότητας της αντίστοιχης ιατρικής ειδικότητας, εγκρίνεται ο Κανονισμός λειτουργίας κάθε Εκπαιδευτικού Κέντρου. Σε αυτόν περιγράφονται το εκπαιδευτικό πρόγραμμα, τα καθήκοντα και οι υποχρεώσεις των εκπαιδευτών και των ειδικευομένων, ο αριθμός των ειδικευομένων σε κάθε Εκπαιδευτικό Κέντρο και κάθε αναγκαία λεπτομέρεια για την πραγματοποίηση της εκπαίδευσης. 

Άρθρο 17

Ενιαία τοποθέτηση υποψηφίων για εκπαίδευση

1. Η εκπαίδευση πραγματοποιείται με κυκλική εναλλαγή των ειδικευομένων στις Εκπαιδευτικές Μονάδες. Ο διορισμός του υποψηφίου είναι ενιαίος για όλες τις φάσεις της εκπαίδευσης, στις οποίες περιλαμβάνονται και οι προαπαιτούμενες ασκήσεις σε άλλες ειδικότητες και γίνεται σε ένα από τα νοσοκομεία που ανήκουν στο Εκπαιδευτικό Κέντρο. Ο ειδικευόμενος συμμετέχει στην εφημερία της Εκπαιδευτικής Μονάδας στην οποία εκπαιδεύεται εκάστοτε και αποζημιώνεται από το νοσοκομείο στο οποίο αυτή ανήκει.

2. Ο ελάχιστος χρόνος εκπαίδευσης κατά την κυκλική εναλλαγή σε Εκπαιδευτική Μονάδα κάθε κύριας ειδικότητας δεν μπορεί να είναι μικρότερος των έξι μηνών. Εξαιρούνται οι Ειδικότητες Ιατρικής της Εργασίας, Κοινωνικής Ιατρικής και Γενικής/ Οικογενειακής Ιατρικής.

3. Προκειμένου να κατανεμηθούν οι υποψήφιοι για ειδίκευση ιατροί στα Εκπαιδευτικά Κέντρα, οι κενές θέσεις κάθε Εκπαιδευτικού Κέντρου ανακοινώνονται από τη Διεύθυνση Επαγγελμάτων Υγείας και Πρόνοιας της Γενικής Διεύθυνσης Υγείας του Υπουργείου Υγείας και Κοινωνικής Αλληλεγγύης δύο φορές ετησίως, κατά τους μήνες Δεκέμβριο και Ιούνιο. Οι νέοι διορισμοί ειδικευομένων στα Εκπαιδευτικά Κέντρα πραγματοποιούνται ετησίως κατά τους μήνες Ιανουάριο και Ιούλιο.

Άρθρο 18

Καθορισμός αριθμού θέσεων ειδίκευσης πανελληνίως και ανά Εκπαιδευτικό Κέντρο

Προκειμένου να γνωμοδοτήσει το ΚΕ.Σ.Υ. για τον ορισμό των Εκπαιδευτικών Κέντρων λαμβάνεται υπόψη ο  συνολικός αριθμός θέσεων ειδίκευσης που πρέπει να υφίστανται στην επικράτεια. 

Αυτός καθορίζεται με βάση τα εξής κριτήρια: α) τις ανάγκες του πληθυσμού για ιατρούς κάθε ειδικότητας, όπως αυτές ορίζονται από τα διεθνώς αποδεκτά επιστημονικά δεδομένα σε συνδυασμό με τον υγειονομικό χάρτη της χώρας, β) τις δυνατότητες των Εκπαιδευτικών Κέντρων για επαρκή πρακτική εκπαίδευση, γ) την ευθεία συνάρτηση με τον αριθμό των φοιτητών ιατρικής στα ελληνικά εκπαιδευτικά ιδρύματα, δ) τις υφιστάμενες ανάγκες, ώστε να  εξασφαλισθεί σταθερός αριθμός γενικών ιατρών, η αύξηση των ιατροδικαστών, των ιατρών εργασίας, των ιατρών κοινωνικής ιατρικής, καθώς και των ιατρών φυσικής ιατρικής και αποκατάστασης, των παθολόγων- ογκολόγων και των ακτινοθεραπευτών-  ογκολόγων.

Άρθρο 19

Συντονιστής Εκπαίδευσης, Αναπληρωτής Συντονιστής, Συμβούλιο Εκπαίδευσης

1. Με απόφαση του Διοικητικού Συμβουλίου της οικείας κατά περίπτωση  Υγειονομικής Περιφέρειας,  ορίζεται «Συντονιστής Εκπαίδευσης» σε κάθε Εκπαιδευτικό Κέντρο, με τριετή θητεία, για την εποπτεία και το συντονισμό της εκπαίδευσης των ειδικευομένων. Ο Συντονιστής Εκπαίδευσης είναι Καθηγητής ή Αναπληρωτής Καθηγητής ή Συντονιστής Διευθυντής του Ε.Σ.Υ., που διευθύνει Τμήμα, Κλινική ή Εργαστήριο ή Κέντρο Υγείας που έχει αξιολογηθεί ως Εκπαιδευτική Μονάδα του συγκεκριμένου Κέντρου.

2. Ο Συντονιστής Εκπαίδευσης της κάθε ειδικότητας επικουρείται στο έργο του από έναν «Αναπληρωτή Συντονιστή Εκπαίδευσης», που ορίζεται σε κάθε Εκπαιδευτική Μονάδα, μετά από απόφαση του Διοικητικού Συμβουλίου της οικείας Υγειονομικής Περιφέρειας και εισήγηση του Συντονιστή Εκπαίδευσης. Ως Αναπληρωτές Συντονιστές μπορεί να οριστούν ιατροί που κατέχουν οργανική θέση στην Εκπαιδευτική Μονάδα και μπορεί να υπηρετούν σε οποιαδήποτε βαθμίδα του Ε.Σ.Υ. ή των Α.Ε.Ι..

3. Ο Συντονιστής Εκπαίδευσης με τους Αναπληρωτές Συντονιστές απαρτίζουν το «Συμβούλιο Εκπαίδευσης». 

4. Οι Αναπληρωτές Συντονιστές έχουν επιπρόσθετα την ευθύνη και των ειδικευομένων που δεν εκπαιδεύονται στην Εκπαιδευτική Μονάδα για την κύρια ειδικότητά τους, αλλά στο πλαίσιο του εκπαιδευτικού τους προγράμματος της κύριας ειδικότητάς τους για προσδιορισμένο χρονικό διάστημα.

5. Ο Συντονιστής Εκπαίδευσης έχει τα ακόλουθα καθήκοντα:

α. καταρτίζει το πρόγραμμα θεωρητικής και πρακτικής εκπαίδευσης των ειδικευόμενων.

β. καθορίζει το πρόγραμμα εναλλαγής των ειδικευόμενων στις Εκπαιδευτικές Μονάδες του Εκπαιδευτικού Κέντρου, κατά τρόπο που να εξασφαλίζει την εκπλήρωση των προϋποθέσεων για την απόκτηση της ειδικότητας.

γ. τοποθετεί τους ειδικευόμενους στις Εκπαιδευτικές Μονάδες. Όταν οι Εκπαιδευτικές Μονάδες στις οποίες τοποθετείται ένας ειδικευόμενος ανήκουν στο ίδιο νοσοκομείο κοινοποιεί την απόφασή του στη Διοίκηση του νοσοκομείου. Όταν οι Εκπαιδευτικές Μονάδες ανήκουν σε διαφορετικά νοσοκομεία, της ίδιας ή άλλης Υγειονομικής Περιφέρειας, απαιτείται η σύμφωνη γνώμη του Συμβουλίου Εκπαίδευσης, αφού ληφθεί υπόψη η προτίμηση του ειδικευόμενου και η οικογενειακή του κατάσταση.

δ. εκδίδει πιστοποιητικό περάτωσης της εκπαίδευσης, λαμβάνοντας υπόψη τα πιστοποιητικά των επί μέρους γνωστικών αντικειμένων και το Βιβλιάριο Εκπαίδευσης του ειδικευόμενου.

6. Για όσες ειδικότητες προαπαιτείται άσκηση πάνω από δώδεκα μήνες στην εσωτερική παθολογία ή χειρουργική, η άσκηση αυτή μπορεί να γίνεται  σε Εκπαιδευτικές Μονάδες, που έχουν αναγνωρισθεί ως επαρκείς για την εκπαίδευση ιατρών για δύο τουλάχιστον έτη της κυκλικής εναλλαγής στην ειδικότητα εσωτερικής παθολογίας ή χειρουργικής. Οι εκπαιδευτικές μονάδες αυτής της κατηγορίας μπορεί να δέχονται ειδικευόμενους από περισσότερα του ενός Εκπαιδευτικά Κέντρα διαφορετικών κυρίων ειδικοτήτων της ίδιας ή άλλης Υγειονομικής Περιφέρειας.

7. Όταν προβλέπεται εκπαίδευση των ειδικευομένων σε επί μέρους γνωστικό αντικείμενο για διάστημα μέχρι δώδεκα μηνών, τότε η εκπαίδευση αυτή πραγματοποιείται σε Εκπαιδευτική Μονάδα νοσοκομείου, το οποίο συμμετέχει στο Εκπαιδευτικό Κέντρο για τη χορήγηση της κύριας ειδικότητας. Ο ειδικευόμενος τοποθετείται ως υπεράριθμος. Κατά την διάρκεια της άσκησης  στις Εκπαιδευτικές Μονάδες των επιμέρους γνωστικών αντικειμένων, οι ειδικευόμενοι συμμετέχουν στο πρόγραμμα εφημερίας της Εκπαιδευτικής Μονάδας της κύριας ειδικότητας του ιδίου νοσοκομείου.

8. Με ομόφωνη, αιτιολογημένη και κατ’ επίκληση σοβαρών λόγων απόφαση του Συμβουλίου Εκπαίδευσης, η οποία λαμβάνεται πριν παρέλθει το ήμισυ του συνολικού χρόνου εκπαίδευσης, μπορεί να συσταθεί σε ειδικευόμενο η αλλαγή ειδικότητας. Ο ειδικευόμενος δικαιούται να υποβάλλει ένσταση στο ΚΕ.Σ.Υ.. Την ένσταση εξετάζει το Διοικητικό Συμβούλιο του ΚΕ.Σ.Υ., το οποίο αποφασίζει ομόφωνα μετά από εισήγηση της οικείας Επιστημονικής Κοινότητας. Εάν αποφασιστεί η διακοπή της εκπαίδευσης, ο ειδικευόμενος δικαιούται να  καταλάβει νέα θέση, σε άλλη ειδικότητα, όμως δεν αμείβεται για τόσο χρόνο, όσο υπηρέτησε στην αρχική τοποθέτησή του.

Άρθρο 20

Βιβλιάριο Εκπαίδευσης Ειδικευομένου

1. Για κάθε ειδικευόμενο τηρείται «Βιβλιάριο Εκπαίδευσης», στο οποίο καταγράφεται το περιεχόμενο της εκπαίδευσής του, η απόδοση και η πρόοδός του, καθώς και η αντίστοιχη δραστηριότητα των εκπαιδευτών του. Ειδικότερα, γίνεται υποχρεωτικά λεπτομερής καταγραφή των χειρουργικών και παρεμβατικών πράξεων, που ο ειδικευόμενος εκτέλεσε κατά τη διάρκεια της εκπαίδευσής του.

2. Η τήρηση του Βιβλιαρίου Εκπαίδευσης πραγματοποιείται από το Συντονιστή Εκπαίδευσης και τους Αναπληρωτές Συντονιστές και είναι υποχρεωτική, καθώς αποτελεί προϋπόθεση για την αναγνώριση ή τη συνέχιση της λειτουργίας του Εκπαιδευτικού Κέντρου και των Εκπαιδευτικών Μονάδων.

3. Ο ειδικευόμενος ιατρός δικαιούται να λαμβάνει γνώση των σχολίων, που εγγράφονται στο Βιβλιάριο Εκπαίδευσης και να διατυπώνει έγγραφες παρατηρήσεις, οι οποίες φυλάσσονται σε ειδικό αρχείο, που τηρείται στο Εκπαιδευτικό Κέντρο και καταχωρούνται σε περίληψη στο Βιβλιάριο Εκπαίδευσης.

5. Με Απόφαση  του Υπουργού Υγείας και Κοινωνικής Αλληλεγγύης μετά από γνωμοδότηση του ΚΕ.Σ.Υ., η οποία εκδίδεται μετά από εισήγηση της Επιστημονικής Κοινότητας της αντίστοιχης ιατρικής ειδικότητας, καθορίζεται ο τύπος και το ακριβές περιεχόμενο του Βιβλιαρίου Εκπαίδευσης για κάθε ειδικότητα. Επίσης, με την ίδια Απόφαση καθορίζεται ο τρόπος συμπλήρωσης αυτού, καταχώρησης των κρίσεων των εκπαιδευτών, των παρατηρήσεων των ειδικευομένων, των τελικών κρίσεων της τριμελούς εξεταστικής επιτροπής και ρυθμίζονται οι αναγκαίες λεπτομέρειες για την εφαρμογή των διατάξεων του άρθρου αυτού.






ΚΕΦΑΛΑΙΟ Ε’

Έναρξη εκπαίδευσης για τη λήψη ειδικότητας

Άρθρο 21

Έναρξη εκπαίδευσης για τη λήψη ειδικότητας

1. Οι κάτοχοι άδειας άσκησης του ιατρικού επαγγέλματος στην Ελλάδα μπορούν να εκπαιδευτούν σε μία από τις ειδικότητες, που αναγνωρίζονται βάσει των διατάξεων του παρόντος.

2. Οι θέσεις εκπαίδευσης στις ειδικότητες καταλαμβάνονται μετά από αίτηση του υποψηφίου και κατάταξή του σε πίνακες με σειρά προτεραιότητας. 

Άρθρο 22

Υπεράριθμοι ειδικευόμενοι

Τοποθέτηση γιατρού για ειδίκευση, πέρα από τις θέσεις που προβλέπονται για κάθε Εκπαιδευτικό Κέντρο απαγορεύεται. Εξαιρούνται οι μόνιμοι γιατροί των ενόπλων δυνάμεων, που με απόφαση του Υπουργού Υγείας και Κοινωνικής Αλληλεγγύης, μετά από γνώμη του ΚΕ.Σ.Υ., μπορούν να τοποθετούνται ως υπεράριθμοι άμισθοι. Με την ίδια απόφαση ορίζεται ο αριθμός των ιατρών αυτών σε κάθε Εκπαιδευτικό Κέντρο. Η τοποθέτηση των ειδικευομένων γίνεται με απόφαση του διοικητικού συμβουλίου του νοσοκομείου όπου υφίσταται το Εκπαιδευτικό Κέντρο, σύμφωνα με τη σειρά προτεραιότητας υποβολής των αιτήσεων. Εξαιρούνται επίσης οι αλλοδαποί ιατροί, οι οποίοι λαμβάνουν υποτροφία με κοινή απόφαση των Υπουργών Οικονομικών και Υγείας και Κοινωνικής Αλληλεγγύης. Με την ίδια ή άλλη απόφαση καθορίζεται ο αριθμός των υποτροφιών κατά ειδικότητα και το ύψος της υποτροφίας.

Άρθρο 23

Απονομή της ιατρικής ειδικότητας

1. Ο τίτλος της ιατρικής ειδικότητας απονέμεται από τον Πανελλήνιο Ιατρικό Σύλλογο, σύμφωνα με τα οριζόμενα στο άρθρο 35 του νόμου 4025/2011 (Α 228). Προϋπόθεση αποτελεί η συμπλήρωση του χρόνου εκπαίδευσης του ειδικευόμενου και η επιτυχής συμμετοχή του σε εξετάσεις. 

2.Οι εξετάσεις διεξάγονται τρεις φορές το χρόνο, κατά τους μήνες Φεβρουάριο, Ιούνιο και Οκτώβριο, στην έδρα της 1ης και της 2ης  Υγειονομικής Περιφέρειας για όσους ιατρούς εκπαιδεύτηκαν σε Εκπαιδευτικά Κέντρα της 1ης , 2ης , 6ης  και 7ης   Υγειονομικής Περιφέρειας και στην έδρα της 3ης και της 4ης Υγειονομικής Περιφέρειας για όσους ιατρούς εκπαιδεύτηκαν σε Εκπαιδευτικά Κέντρα της 3ης, 4ης και  5ης Υγειονομικής Περιφέρειας.

2. Οι εξετάσεις είναι προφορικές. Κατ’ εξαίρεση μπορεί να είναι γραπτές, κατόπιν απόφασης του Υπουργού Υγείας και Κοινωνικής Αλληλεγγύης, που εκδίδεται μετά από πρόταση της Εκπαιδευτικής Επιτροπής του ΚΕ.Σ.Υ., η οποία εκδίδεται μετά από εισήγηση της οικείας Επιστημονικής Κοινότητας. Οι  γραπτές εξετάσεις προηγούνται των προφορικών και γίνονται με το σύστημα των ερωτήσεων πολλαπλής επιλογής από όλο το φάσμα του γνωστικού αντικειμένου της αντίστοιχης ειδικότητας. Η επιτυχία στις γραπτές εξετάσεις είναι προϋπόθεση για τη συμμετοχή στις προφορικές.

3. Με απόφαση του Υπουργού Υγείας και Κοινωνικής Αλληλεγγύης μετά από εισήγηση του ΚΕ.Σ.Υ., που εκδίδεται μετά από προτάσεις της οικείας Επιστημονικής Κοινότητας ,των Ιατρικών Σχολών και του Π.Ι.Σ συνιστώνται δύο τριμελείς Επιτροπές Εξετάσεων για κάθε ειδικότητα, με έδρα την Αθήνα και τη Θεσσαλονίκη αντίστοιχα, οι οποίες αποτελούνται από ένα ή δύο Συντονιστές Εκπαίδευσης,  Συντονιστές Διευθυντές Εκπαιδευτικής Μονάδας  και ένα ή δύο μέλη ΔΕΠ των Ιατρικών Σχολών με βαθμό Καθηγητή ή Αναπληρωτή Καθηγητή της ίδιας ειδικότητας. Υποχρεωτικά ένα μέλος προκύπτει από την πρόταση της  οικείας Επιστημονικής Κοινότητας ,ένα εκ των Ιατρικών Σχολών και  ένα εκ  του Π.Ι.Σ . Τα μέλη ορίζονται με τους αναπληρωτές τους, που προκύπτουν αντιστοίχως. Ο Π.Ι.Σ δύναται να προτείνει μέλη των Δ.Σ των Επιστημονικών Κοινοτήτων ή των Ιατρικών Συλλόγων με αντίστοιχα προσόντα. Οι εξετάσεις διενεργούνται σε τόπο  που ορίζει η Εκπαιδευτική Επιτροπή.

4. Η βαθμολογία της επιτροπής (Καλώς, Λίαν Καλώς, Άριστα) αποτελεί την τελική αξιολόγηση του υποψηφίου. Για τη διαμόρφωσή της λαμβάνονται υπόψη: α) οι γραπτές εξετάσεις, β) οι προφορικές εξετάσεις και γ) οι καταχωρήσεις και οι παρατηρήσεις στο «Βιβλιάριο Εκπαίδευσης».

5. Όσοι υποψήφιοι δεν πέτυχαν στις εξετάσεις έχουν το δικαίωμα να προσέλθουν σε επόμενες εξετάσεις. Όσοι αποτυγχάνουν για τρίτη φορά, προκειμένου να προσέλθουν εκ νέου σε εξετάσεις, υποχρεούνται να επαναλάβουν την εκπαίδευσή τους για έξι μήνες και επανατοποθετούνται ως άμισθοι υπεράριθμοι σε Εκπαιδευτικά Κέντρα, μετά από αίτησή τους που υποβάλλεται στην έδρα της οικείας Υγειονομικής Περιφέρειας, όπου εκπαιδεύτηκαν τον τελευταίο χρόνο της κύριας ειδικότητας.





ΚΕΦΑΛΑΙΟ ΣΤ’
Συνεχιζόμενη ιατρική εκπαίδευση 

Άρθρο 24

Συνεχιζόμενη ιατρική εκπαίδευση και Συνεχιζόμενη Επαγγελματική Ανάπτυξη

Ο ειδικευμένος ιατρός έχει υποχρέωση συνεχούς επιστημονικής ενημέρωσης, διεύρυνσης της επιστημονικής γνώσης του και των τεχνικών δεξιοτήτων του και παρακολούθησης των εξελίξεων που αφορούν στην επιστήμη και την ειδικότητά του. Για το σκοπό αυτό καθιερώνεται η  «Συνεχιζόμενη Ιατρική Εκπαίδευση και Συνεχιζόμενη Επαγγελματική Ανάπτυξη» (Σ.Ι.Ε.-Σ.Ε.Α), η οποία περιλαμβάνει ατομικές ή συλλογικές επιστημονικές δραστηριότητες, και, ιδίως, την παρακολούθηση ετήσιων προγραμμάτων, σεμιναρίων και συνεδρίων σε τοπικό, εθνικό και διεθνές επίπεδο και τη δημοσίευση άρθρων και εργασιών σε επιστημονικά περιοδικά. Το σύνολο των δραστηριοτήτων της Σ.Ι.Ε.-Σ.Ε.Α πρέπει να εξασφαλίζει ευκαιρίες ενημέρωσης όλων των ειδικευμένων ιατρών της χώρας.

Άρθρο 25

Προγράμματα Σ.Ι.Ε-Σ.Ε.Α.

Τα προγράμματα Σ.Ι.Ε-Σ.Ε.Α. είναι ειδικά ή πολυθεματικά, καλύπτουν ευρύ φάσμα των ενδιαφερόντων των ιατρών, καθώς και όλο το πεδίο γνώσεων της κάθε ειδικότητας και περιλαμβάνουν θεωρητική και πρακτική κλινική εκπαίδευση. Καταρτίζονται από τις Επιστημονικές Κοινότητες. Εξειδικευμένα, και διεπιστημονικά προγράμματα μπορεί να καταρτίζονται από τις Ιατρικές Σχολές των Πανεπιστημίων της χώρας, τα δημόσια Νοσοκομεία και άλλους οργανωτές τέτοιων προγραμμάτων. Με ευθύνη της Επιτροπής Εκπαίδευσης του ΚΕ.Σ.Υ. καταρτίζονται  καταστάσεις συνεδρίων, σεμιναρίων και συμποσίων κάθε ειδικότητας ή εξειδεικευμένα, διεταιρικά και διεπιστημονικά, που πραγματοποιούνται σε εθνικό επίπεδο και διεθνώς. Κάθε προτεινόμενη δραστηριότητα Σ.Ι.Ε-Σ.Ε.Α. υποβάλλεται στην Επιτροπή Εκπαίδευσης, προκειμένου να αξιολογηθεί και να συμπεριληφθεί σε ενιαίο πρόγραμμα. Οι εγκεκριμένες από την Επιτροπή Εκπαίδευσης καταστάσεις υποβάλλονται στη Διεύθυνση Έρευνας και Εκπαίδευσης της Γενικής Διεύθυνσης Διοικητικής Υποστήριξης και Τεχνικών Υποδομών του Υπουργείου Υγείας και Κοινωνικής Αλληλεγγύης. 

Με απόφαση του Υπουργού Υγείας και Κοινωνικής Αλληλεγγύης, μετά από γνώμη της Επιτροπής Εκπαίδευσης, η οποία εκδίδεται μετά από εισήγηση των Επιστημονικών Κοινοτήτων ορίζονται οι δραστηριότητες της Σ.Ι.Ε.-Σ.Ε.Α και τα κριτήρια της αξιολόγησης τους και κατατάσσονται αυτές σε βαθμολογική κλίμακα, βάσει της οποίας χορηγείται συγκεκριμένη βαθμολογία (μόρια) στους ιατρούς, που συμμετέχουν ή τις παρακολουθούν.

Άρθρο 26

Βεβαίωση παρακολούθησης 

1. Αρμόδια αρχή για τη χορήγηση «βεβαίωσης παρακολούθησης» των δραστηριοτήτων της Σ.Ι.Ε.-Σ.Ε.Α είναι η Διεύθυνση Έρευνας και Εκπαίδευσης της Γενικής Διεύθυνσης Διοικητικής Υποστήριξης και Τεχνικών Υποδομών του Υπουργείου Υγείας και Κοινωνικής Αλληλεγγύης. 

2. Κάθε ειδικός ιατρός καταθέτει  ηλεκτρονικά ή ταχυδρομικά ή αυτοπροσώπως τις βεβαιώσεις παρακολούθησης της προηγούμενης παραγράφου ετησίως ή το αργότερο κάθε τέσσερα έτη. Στην αρμόδια Διεύθυνση τηρείται αρχείο όπου καταγράφονται οι εκπαιδευτικές ώρες και τα αντίστοιχα μόρια που συγκεντρώνει κάθε ιατρός. 

Άρθρο 27

Χορήγηση μορίων

Εάν ο ειδικευμένος ιατρός συγκεντρώσει τουλάχιστον 250 μόρια εντός πέντε ετών, του χορηγείται από τη Διεύθυνση Έρευνας και Εκπαίδευσης, μετά από αίτησή του, βεβαίωση «επαρκούς εκπαίδευσης». Συγκέντρωση πέραν των 150 ωρών ετησίως δεν αξιολογείται. Η βεβαίωση αυτή συνεκτιμάται για την κατάληψη θέσης σε δημόσιο φορέα ή για τη σύναψη σύμβασης με ασφαλιστικό οργανισμό και αποτελεί απαραίτητη προϋπόθεση για τη διατήρηση τέτοιας θέσης ή σύμβασης και για τις κρίσεις αξιολόγησης του ΕΣΥ. 

Για τη συγκέντρωση των αναγκαίων εκπαιδευτικών ωρών από τους ειδικευμένους μισθωτούς ιατρούς του δημόσιου και του ιδιωτικού τομέα χορηγείται υποχρεωτικά άδεια με αποδοχές.

Η συγκέντρωση 250 εκπαιδευτικών ωρών (μορίων) σε 5 έτη είναι προαιρετική τα τέσσερα πρώτα έτη εφαρμογής του παρόντος Νόμου και υποχρεωτική εντεύθεν. 

Η βεβαίωση επαρκούς εκπαίδευσης συνεκτιμάται τα πρώτα 4 έτη από τη ψήφιση του παρόντος και είναι υποχρεωτική κατόπιν.

Άρθρο 

Έναρξη ισχύος

Η ισχύς των διατάξεων των κεφαλαίων Α’- ΣΤ’ άρχεται από τη δημοσίευση του νόμου, εκτός αν ορίζεται άλλως από ειδικές διατάξεις. 

Άρθρο 

Μεταβατικές διατάξεις

1. Η θητεία των μελών της Ολομέλειας και της Εκτελεστικής Επιτροπής του ΚΕ.Σ.Υ. που διορίστηκαν βάσει του νόμου 1278/1982, ως ίσχυε, λήγει την ημερομηνία έκδοσης της Υπουργικής Απόφασης που προβλέπεται στην παράγραφο 2 του άρθρου 2 σχετικά με το διορισμό των μελών του ΚΕ.Σ.Υ..

2. Τα ζητήματα επί των οποίων είχε κληθεί το ΚΕ.Σ.Υ. να τοποθετηθεί και εκκρεμούν κατά τη δημοσίευση του παρόντος, δεν εξετάζονται έως τη σύσταση του νέου ΔΣ του ΚΕ.Σ.Υ. και των Μόνιμων Επιτροπών αυτού, σύμφωνα με τα οριζόμενα στον παρόντα νόμο. 

3. Κάθε είδους εκκρεμείς αιτήσεις προς το ΚΕΣΥ, όπως σχετικά με την αναγνώριση νοσοκομείων ως κατάλληλων για ειδίκευση ιατρών θα κριθούν με βάση τον παρόντα νόμο.

4. Κατά την πρώτη εφαρμογή του άρθρου 18 για τον καθορισμό του αριθμού θέσεων ειδίκευσης πανελληνίως λαμβάνεται υπόψη ο αριθμός των φοιτητών των Ελληνικών Ιατρικών Σχολών που ήσαν εγγεγραμμένοι στο δεύτερο έτος πέντε έτη πριν.

5. Έως την έκδοση της Υπουργικής Απόφασης που προβλέπεται στο άρθρο 4, στην υπ’ αριθμ. Δ. αρμοδιότητα της Επιτροπής Εκπαίδευσης, παραμένουν σε ισχύ οι εγκύκλιες οδηγίες του ΕΟΦ 66500/30.09.2010 και 82205/3.12.2010.  

6. Τα τμήματα, οι κλινικές ή εργαστήρια στα οποία κατά τη δημοσίευση του παρόντος νόμου, εκπαιδεύονται ιατροί για την απόκτηση ιατρικής ειδικότητας οφείλουν να ζητήσουν, μέσα σε έξι μήνες από την έναρξη ισχύος του νόμου αυτού, την αναγνώρισή τους ως Εκπαιδευτικών Μονάδων. 

7. Οι ειδικευόμενοι ιατροί που υπηρετούν σε υφιστάμενες Εκπαιδευτικές Μονάδες κατά τη δημοσίευση του νόμου, όπως και οι υπεράριθμοι ειδικευόμενοι συνεχίζουν να υπηρετούν σε αυτές μέχρι την ολοκλήρωση του προβλεπόμενου χρόνου εκπαίδευσης. Εντάσσονται πλήρως στο εκπαιδευτικό πρόγραμμα του Εκπαιδευτικού Κέντρου ως προς την θεωρητική κατάρτιση και με ευθύνη του Συντονιστή Εκπαίδευσης καταβάλλεται προσπάθεια κάλυψης του μεγαλύτερου δυνατού τμήματος της πρακτικής εξάσκησής τους. Όσοι ειδικευόμενοι υπηρετούν σε Εκπαιδευτικές Μονάδες που θα αξιολογηθούν ως ανεπαρκείς, μετατίθενται με ισοκατανομή σε άλλες Εκπαιδευτικές Μονάδες του ιδίου ή άλλων Εκπαιδευτικών Κέντρων της ίδιας Υγειονομικής Περιφέρειας.

8. Οι ειδικευόμενοι που έχουν ξεκινήσει εκπαίδευση κατά τη δημοσίευση του παρόντος νόμου, προκειμένου να αποκτήσουν τίτλο ειδικότητας εξετάζονται σύμφωνα με τις διατάξεις του παρόντος. 

9. Έως τη σύσταση των επιτροπών της παραγράφου 3 του άρθρου 23 οι εξετάσεις διεξάγονται από τις υφιστάμενες επιτροπές οι οποίες βαθμολογούν κατά τα οριζόμενα στην παράγραφο 4. 

10. Όταν εκδοθεί η Υπουργική Απόφαση περί καθορισμού των Εκπαιδευτικών Κέντρων, οι υφιστάμενοι πίνακες σειράς προτεραιότητας μεταφέρονται κατά απόλυτη χρονική προτεραιότητα από τις υφιστάμενες Εκπαιδευτικές Μονάδες στα αντίστοιχα Εκπαιδευτικά Κέντρα των νοσοκομείων. Όσοι υποψήφιοι, είναι εγγεγραμμένοι σε δυο πίνακες προτεραιότητας λαμβάνεται υπόψη η αίτησή τους στην εκπαιδευτική μονάδα που παρέχει πλήρη ειδικότητα.     Οι υποψήφιοι μετά την πρώτη κατάρτιση των πινάκων προτεραιότητας όλων των Εκπαιδευτικών Κέντρων ή μετά συμπλήρωση των θέσεων ενός Εκπαιδευτικού Κέντρου μπορούν να ζητήσουν τη διαγραφή τους και να εγγραφούν σε άλλη λίστα ενός Εκπαιδευτικού Κέντρου της ίδιας ή άλλης ειδικότητας.

11. Οι άδειες χρησιμοποίησης τίτλου ιατρικής ειδικότητας που έχουν χορηγηθεί πριν τη δημοσίευση του παρόντος διατηρούν την ισχύ τους. 

Αρθρο 

Καταργούμενες

1. Με την έναρξη ισχύος του παρόντος καταργούνται οι διατάξεις του άρθρου 20 του νόμου 2519/1997 (ΦΕΚ 165 Α’), της παρ. 2 του άρθρου 17 του νόμου 3172/2003 (ΦΕΚ 197 Α’), των υποπαραγράφων 2 και 3 της παρ. 3 του άρθρου 29 του νόμου 3209/2003  (ΦΕΚ 304 Α’) καθώς και το προεδρικό διάταγμα 415/94 «περί του χρόνου ειδίκευσης γιατρών για την απόκτηση ειδικότητας» (ΦΕΚ 236 Α’) με την επιφύλαξη της επόμενης παραγράφου.

2. Οι διατάξεις του προεδρικού διατάγματος 415/1994 συνεχίζουν να ισχύουν μόνο για τους γιατρούς που ειδικεύονται κατά τη δημοσίευση του νόμου αυτού, εκτός αν οι ίδιοι επιθυμούν να υπαχθούν στις διατάξεις του νόμου αυτού, οπότε εντός εξαμήνου από τη δημοσίευσή του υποβάλλουν αίτηση στο Υπουργείο Υγείας και Κοινωνικής Αλληλεγγύης.

ΠΑΡΑΡΤΗΜΑ Ι 

1. ΑΓΓΕΙΟΧΕΙΡΟΥΡΓΙΚΗ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 7 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και ικανοτήτων ώστε ο ειδικευόμενος αγγειοχειρουργός να είναι σε θέση να διαγιγνώσκει και να θεραπεύει τις αγγειακές νόσους,                   

Α) Όλων των αρτηριών, πλην της ανιούσας αορτής, του αορτικού τόξου των στεφανιαίων, και εγκεφαλικών αγγείων, Β) του φλεβικού δικτύου και Γ) των λεμφικών αγγείων.

Χρόνος εκπαίδευσης

Βασικός κορμός:

Γενική Χειρουργική: 2 χρόνια

Ειδική εκπαίδευση:

Αγγειακή και ενδαγγειακή χειρουργική: 4 χρόνια

Καρδιοχειρουργική: 6 μήνες

Υπέρηχοι Αγγείων: 6 μήνες

2. ΑΙΜΑΤΟΛΟΓΙΑ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 6 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και ικανοτήτων ώστε ο ειδικευόμενος αιματολόγος να έχει τις απαραίτητες γνώσεις για τη διάγνωση, θεραπεία και πρόληψη των διαταραχών του αιμοποιητικού συστήματος, του λεμφικού ιστού και του αιμοστατικού μηχανισμού. Η εκπαίδευση στην Αιματολογία είναι κλινική και εργαστηριακή περιλαμβάνει δε επίσης την απόκτηση στοιχειώδους ερευνητικής εμπειρίας και την εμπέδωση αρχών και κανόνων δεοντολογίας.   

Χρόνος εκπαίδευσης

Βασικός κορμός: Εσωτερική  Παθολογία 2 έτη

Ειδική εκπαίδευση: 4 έτη

Κλινική Αιματολογία: 2 έτη. 

Διαταραχές ερυθρών, λευκών και αιμοπεταλίων, σύνδρομα μυελικής ανεπάρκειας, αιματολογικές νεοπλασίες,  κληρονομικές και επίκτητες διαταραχές θρόμβωσης και αιμόστασης, παιδιατρική αιματολογία, συμβουλευτική αιματολογία, μεταμόσχευση αιμοποιητικών κυττάρων (αυτόλογη, αλλογενής με γνώση αξιολόγησης ιστοσυμβατότητας). Στη συγκεκριμένη χρονική περίοδο προσδιορίζεται αντιστοιχία έξι μηνών εργαστηρίου λόγω παράλληλης μελέτης επιχρισμάτων αίματος και μυελού των οστών.

Διαγνωστική Εργαστηριακή Αιματολογία: 18 μήνες. 

Μελέτη επιχρισμάτων μυελού και αίματος, τεχνικές εργαστηριακής μελέτης ερυθροκυτταρικών διαταραχών, ανοσοφαινοτυπική τυποποίηση οξειών λευχαιμιών και λεμφοϋπερπλαστικών συνδρόμων, κλασική και μοριακή  κυτταρογενετική, λοιπές τεχνικές μοριακής βιολογίας, διάγνωση και παρακολούθηση πλασματοκυτταρικών δυσκρασιών, τεχνικές εργαστηριακής μελέτης αιμόστασης και θρομβοφιλίας.

Αιμοδοσία: 6 μήνες. 

Βασικές αρχές λειτουργίας, έλεγχος συμβατότητας, ανίχνευση/ταυτοποίηση αυτοαντισωμάτων και αλλοαντισωμάτων έναντι των ερυθροκυττάρων, ενδείξεις μετάγγισης ερυθρών και άλλων παραγώγων αίματος, θεραπευτικές αφαιρέσεις, συλλογή προγονικών αιμοποιητικών κυττάρων  αίματος.

3. ΑΚΤΙΝΟΘΕΡΑΠΕΥΤΙΚΗ ΟΓΚΟΛΟΓΙΑ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και δεξιοτήτων ώστε ο ειδικευμένος ακτινοθεραπευτής–ογκολόγος να είναι σε θέση να αντιμετωπίζει τα ακτινοθεραπευτικά προβλήματα που εμφανίζονται κατά την αντιμετώπιση ογκολογικών αρρώστων. Ο ειδικευόμενος στην ακτινοθεραπευτική ογκολογία, πρέπει, κατά προτεραιότητα, να εμπεδώσει την ασφαλή, ακριβή και αποτελεσματική χρήση των ιοντιζουσών ακτινοβολιών και να εξοικειωθεί, σε ικανοποιητικό επίπεδο, με τις σύγχρονες μεθόδους ακτινοθεραπείας, κατά τη ριζική και ανακουφιστική ακτινοθεραπεία αρρώστων με κακοήθη νεοπλάσματα. 

Επίσης, να γνωρίζει τις συνδυασμένες αντινεοπλασματικές θεραπείες καθώς και όλες τις υποστηρικτικές.

Επιπρόσθετα, πρέπει να γνωρίζει και τις εφαρμογές της ιοντίζουσας ακτινοβολίας στην αντιμετώπιση καλοήθων παθήσεων.

Χρόνος εκπαίδευσης

Βασικός κορμός: 18 μήνες (Εσωτερική Παθολογία: 6 μήνες, Ογκολογική Παθολογία: 12 μήνες)

Ειδική εκπαίδευση: 42 μήνες.

Η ειδική εκπαίδευση κατανέμεται ως ακολούθως

Ακτινοθεραπευτική Ογκολογία: 36 μήνες 

Ακτινολογία: 6 μήνες

4. ΑΚΤΙΝΟΛΟΓΙΑ-ΙΑΤΡΙΚΗ ΑΠΕΙΚΟΝΙΣΗ

 ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ

Η ακτινολογία είναι πολυθεματική ειδικότητα και απαιτεί απόκτηση γνώσεων και δεξιοτήτων, ώστε ο ακτινολόγος να εφαρμόζει όλες τις μεθόδους για διαγνωστικούς και θεραπευτικούς σκοπούς.

Πρώτη περίοδος : 12 μήνες

Τρεις μήνες Εσωτερική Παθολογία και τρεις Χειρουργική. Δύο  μήνες Κλασσική ακτινολογία. 

Δύο μήνες Υπερηχοτομογραφία .Δύο μήνες Αξονική τομογραφία

Εκπαίδευση στην: Ακτινοφυσική, Ακτινοπροστασία , Ακτινοανατομία , τεχνικές διενέργειας εξετάσεων (positioning).

Ειδική Εκπαίδευση : 42 μήνες

Οκτώ μήνες Κλασική Ακτινολογία .Δέκα   μήνες Υπερηχοτομογραφία .Δέκα  μήνες  Αξονική Τομογραφία
.Έξι μήνες  Μαγνητική Τομογραφία .Έξι  μήνες Αγγειογραφία

Δυο μήνες Μαστογραφία

Η εκπαίδευση γίνεται ανά σύστημα (ΚΝΣ, Θώρακας, Γαστρεντερικό, Ουρογεννητικό κλπ).

 Απαιτείται η διενέργεια :4000 Αξονικών Τομογραφιών.4000 Υπερηχοτομογραφημάτων.1200 Μαγνητικών Τομογραφιών.400 Επεμβατικών πράξεων.1000 ειδικών εξετάσεων Κλασικής Ακτινολογίας

Κατ’ επιλογή εξειδίκευση ανά μέθοδο ή σύστημα: 6 μήνες

Μαστός 

Ένα μήνα Χειρουργική.Δυο μήνες Μαστογραφία .Δυο μήνες. Υπερηχοτομογραφία 

 Ένα μήνα Μαγνητική Μαστογραφία

Καρδιαγγειακό
Ένα μήνα Καρδιολογία.Δύο μήνες Μαγνητική Τομογραφία καρδιάς. Δυο μήνες Υπερηχοτομογραφία. Ένα μήνα Αξονική Στεφανιογραφία 
Θώρακας 
Ένα μήνα Πνευμονολογία.Δύο μήνες Κλασική Ακτινολογία.Τρείς μήνες Αξονική Τομογραφία 

 Πεπτικό 
Ένα μήνα  Γαστρεντερολογία. Ένα μήνα ενδοσκοπική Υπερηχοτομογραφία. Δυο μήνες κλασική ακτινολογία . Δυο  μήνες νεότερες μεθόδους απεικόνισης

Γυναικολογία

Ένα μήνα  γυναικολογία. Τρείς μήνες Υπερηχοτομογραφία. Δυο μήνες Μαγνητική Τομογραφία (γυναικολογία -κύηση) .

ΩΡΛ

Ένα μήνα ΩΡΛ .  Δυο μήνες Υπερηχοτομογραφία .Δυο μήνες Μαγνητική Τομογραφία . ΄Ενα μήνα Αξονική Τομογραφία

 Μυοσκελετικό

Ένα μήνα  ορθοπεδική . Δύο μήνες Υπερηχοτομογραφία μυοσκελετικού .Ένα μήνα Αξονική . Δύο μήνες Μαγνητική 
Παιδιατρική 

 Ένα μήνα παιδιατρική .  Τρείς μήνες Υπερηχοτομογραφία. Δύο μήνες Μαγνητική και Αξονική Τομογραφία 

Ουρολογία
Ένα μήνα εκπαίδευση σε ουρολογία. Ένα μήνα Κλασική Ακτινολογία . Δύο μήνες υπερηχοτομογραφία . Δύο μήνες Αξονική και Μαγνητική τομογραφία 

Ογκολογία

Ένα μήνα ογκολογία .Τρείς μήνες PET-CT .Δύο μήνες Μαγνητική Τομογραφία 
Νευροακτινολογία 

Ένα μήνα  νευρολογία. Δύο μήνες Αξονική Τομογραφία. Τρεις μήνες Μαγνητική Τομογραφία

Επεμβατική Ακτινολογία

Ένα μήνα αγγειοχειρουργική .Ένα μήνα νευροχειρουργική .Τρεις μήνες Αγγειογραφία.Ένα μήνα  Αξονική Τομογραφία

5. ΑΛΛΕΡΓΙΟΛΟΓΙΑ – ΚΛΙΝΙΚΗ ΑΝΟΣΟΛΟΓΙΑ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 6 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και ικανοτήτων σε όλους τους τομείς της Αλλεργιολογίας, ώστε να είναι σε θέση να διαγνώσει και να διαφοροδιαγνώσει τα αμιγώς ανοσολογικής φύσεως αλλεργικά νοσήματα και τους «μιμητές» αυτών. Απώτερος σκοπός η ορθολογική και σύγχρονη αντιμετώπιση –διαγνωστικά, θεραπευτικά και προληπτικά - του αλλεργικού ασθενούς και της οικογενείας του, όπου ενδείκνυται. Περιληπτικά  περιλαμβάνει εκπαίδευση στην Bασική Ανοσολογία γενικά και ειδικά την εκπαίδευση στην  νοσολογία των αλλεργικών  νοσημάτων καθώς στην  Διάγνωση και θεραπευτική αντιμετώπιση των νοσολογικών οντοτήτων της Αλλεργιολογίας-Κλινικής Ανοσολογίας (άσθμα, πνευμονίτιδες υπερευαισθησίας, αλλεργική ρινοκολπίτιδα με ή χωρίς επιπεφυκίτιδα, τροφική αλλεργία, αναφυλαξία, κνίδωση-αγγειοοίδημα, ατοπική δερματίτιδα, αλλεργική δερματίτιδα εξ επαφής, φαρμακευτική αλλεργία, πρωτογενή ή επίκτητα νοσήματα του ανοσοποιητικού, αυτοάνοσα νοσήματα και άλλες ανοσολογικές διαταραχές), συμπεριλαμβανομένων και των ανοσοανεπαρκειών με «αλλεργικές ή αλλεργοειδείς εκδηλώσεις. Επίσης εκπαίδευση α) στην Διενέργεια-αξιολόγηση των in vivo [δερματικές δοκιμασίες σε αλλεργιογόνα όλων των τύπων και σε φυσικούς ή άλλους παράγοντες, δοκιμασίες πρόκλησης: ρινικές, βρογχικές, οφθαλμικές, per os και παρεντερικές, δοκιμασία εκπνεόμενου μονοξειδίου αζώτου (eNO)] και των in vitro απαιτούμενων διαγνωστικών  δοκιμασιών, β) στην Επιτέλεση- Αξιολόγηση σπιρομετρικού (καμπύλης ροής-όγκου) ελέγχου της αναπνευστικής λειτουργίας και στην Διενέργεια συνεδριών Ειδικής Ανοσοθεραπείας, άλλων τύπων Ανοσορρύθμισης (ΕΦ γ-σφαιρίνη, μονοκλωνικά αντισώματα, κλπ.), καθώς και Απευαισθητοποίησης σε τροφές, φάρμακα, βιολογικούς παράγοντες ή άλλες ουσίες.

Βασικός κορμός: Εσωτερική Παθολογία 24 μήνες 

Ειδική εκπαίδευση: 48 μήνες, ήτοι:

Κλινική Αλλεργιολογία: 36 μήνες σε εκπαιδευτικό Κέντρο νοσοκομείου ενηλίκων 

Κλινικο-Εργαστηριακή Ανοσολογία : 6μήνες  ,

Πνευμονολογία (φυσιολογία της αναπνοής): 3 μήνες 

Δερματολογία: 3 μήνες

6. ΑΝΑΙΣΘΗΣΙΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων, δεξιοτήτων και ικανοτήτων για την ασφαλή χορήγηση αναισθησίας, την περιεγχειρητική φροντίδα για προγραμματισμένες και επείγουσες χειρουργικές και διαγνωστικές επεμβάσεις και για την αντιμετώπιση ασθενών με οξύ και χρόνιο πόνο, ασθενών με υπερ-επείγοντα προβλήματα καθώς και βαρέως πασχόντων.

Χρόνος εκπαίδευσης:

 Βασική Ειδίκευση: 2 έτη, 

1ο έτος: 

Γενική Χειρουργική: 9μήνες,  Ορθοπαιδική: 3 μήνες 

2ο έτος: ΩΡΛ: 3 μήνες, Ουρολογία: 3 μήνες , Μαιευτική Αναισθησία και               Αναλγησία : 4 μήνες , Νοσοκομειακή Επείγουσα Ιατρική: 2 μήνες,  Ανώτερη Ειδίκευση: 3 έτη

3ο έτος

Γενική Χειρουργική: 5 μήνες, Παιδοαναισθησία: 4 μήνες, Νευροαναισθησία: 3 μήνες.

4ο έτος

Μονάδα Εντατικής Θεραπείας: 6 μήνες, Μονάδα Χρόνιου Πόνου: 3 μήνες, Γενική Χειρουργική και μετεγχειρητική αναλγησία:,3 μήνες 

5ο  έτος

Γενική Χειρουργική και μετεγχειρητική αναλγησία: 3 μήνες, Θωρακοοαναισθησία: 3 μήνες, Καρδιοαναισθησία: 3 μήνες, Αναισθησία Χειρουργικής των μεγάλων αγγείων:  3μήνες 

7. ΒΙΟΠΑΘΟΛΟΓΙΑ –ΕΡΓΑΣΤΗΡΙΑΚΗ ΙΑΤΡΙΚΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Αντικείμενο εκπαίδευσης 

Περιλαμβάνει απόκτηση γνώσεων και δεξιοτήτων ούτως ώστε ο ειδικευμένος Βιοπαθολόγος να διαθέτει γνώση και εμπειρία σε όλα τα γνωστικά αντικείμενα της ειδικότητας της Ιατρικής Βιοπαθολογίας.

Συγκεκριμένα:

1.Συμβουλεύει τους κλινικούς ιατρούς για τη διάγνωση και θεραπεία ασθενών. 

2.Επιλέγει, αναπτύσσει και εφαρμόζει τις πλέον ενδεδειγμένες εργαστηριακές εξετάσεις, που     πρέπει να χρησιμοποιηθούν για τους ασθενείς.

3.Αναπτύσσει τα εργαστηριακά πρωτόκολλα ανά νόσημα.

4.Ερμηνεύει, αξιολογεί και υπογράφει ως μόνος υπεύθυνος, τα αποτελέσματα των εργαστηριακών    εξετάσεων.

5.Προτείνει στο νοσοκομείο πολιτικές για τον έλεγχο των νοσοκομειακών λοιμώξεων και της  αντοχής των μικροοργανισμών στα αντιβιοτικά.

6.Συνεργάζεται και παρέχει υπηρεσίες σε Εθνικούς Επιστημονικούς Οργανισμούς Επιτήρησης καθώς και σε Υπηρεσίες Δημόσιας Υγείας.

7.Αναλαμβάνει προγράμματα έρευνας και ανάπτυξης σε θέματα Ιατρικής Βιοπαθολογίας.

9.Ως υπεύθυνος Εργαστηρίου αναλαμβάνει τις διοικητικές και επικοινωνιακές αρμοδιότητες, που απαιτούνται, εφαρμόζοντας κανόνες ποιότητας σωστής εργαστηριακής πρακτικής αλλά και βιοασφάλειας. 

Χρόνος εκπαίδευσης

Βασικός κορμός εκπαίδευσης: Εσωτερική  Παθολογία 12 μήνες

Ειδική εκπαίδευση: 

Μικροβιολογία: 18 μήνες 

Ανοσολογία: 6 μήνες 

Ιατρική Βιοχημεία: 12 μήνες 

Εργαστηριακή Αιματολογία – Αιμοδοσία: 12 μήνες (Aιματολογικό: 9 μήνες και Αιμοδοσία 3 τρεις μήνες) 

8. ΓΑΣΤΡΕΝΤΕΡΟΛΟΓΙΑ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:6 ΕΤΗ

Αντικείμενο εκπαίδευσης 

Περιλαμβάνει την απόκτηση των απαιτούμενων γνώσεων και ικανοτήτων ώστε ο ειδικευμένος γαστρεντερολόγος να είναι σε θέση να διαγιγνώσκει και να αντιμετωπίζει τα συνήθη αλλά και σπανιότερα νοσήματα του γαστρεντερικού σωλήνα, του ήπατος, των χοληφόρων αγγείων και του παγκρέατος, χρόνια και επείγοντα.

Θα πρέπει να είναι αυτάρκης στην εκτέλεση των βασικών ενδοσκοπικών πράξεων, δηλαδή οισοφαγογαστροδωδεκαδακτυλοσκοπήσεων,  ολικών κολοσκοπήσεων (με ειλεοσκόπηση),  ορθοσιγμοειδοσκοπήσεων, πρωκτοσκοπήσεων , διαγνωστικών και επεμβατικών / θεραπευτικών που περι-λαμβάνουν τη λήψη βιοπτικού – κυτταρολογικού υλικού για εξέταση, τεχνικές ενδοσκοπικής αιμόστασης, τεχνικές αντιμετώπισης  καλοήθων ή κακοήθων στενώσεων του πεπτικού και εκτομή πολυπόδων.

Θα πρέπει επίσης να είναι  εξοικειωμένος με το κατά το δυνατόν μεγαλύτερο μέρος από το ευρύ φάσμα του γνωστικού αντικειμένου της ειδικότητας που περιλαμβάνει: τη χορήγηση καταστολής και αναλγησίας στην ενδοσκόπηση,τις ενδοσκοπήσεις πεπτικού με ασύρματη κάψουλα, τη διαγνωστική και επεμβατική / θεραπευτική παλίνδρομη χολαγγειοπαγκρεατογραφία (ERCP),    την εκτέλεση υπερηχογραφημάτων, κοιλιακών ή / και ενδοσκοπικών, των οργάνων που αφορούν την ειδικότητα (γαστρεντερικός σωλήνας, ήπαρ, χοληφόρα αγγεία, πάγκρεας), τη βιοψία ήπατος, διαδερμική (τυφλή ή υπό υπερηχοτομογραφική καθοδήγηση) ή διασφαγιτιδική, την ελαστογραφία (fibroscan) ήπατος, τις δοκιμασίες αναπνοής (Breath tests), τη κινητικότητα του πεπτικού (pHμετρία, μανομετρία, αντιστασιομετρία), τις θεραπευτικές τεχνικές με χρήση ραδιοσυχνοτήτων/laser/APC, την ογκολογία του πεπτικού, την διατροφή και την προχωρημένη ηπατολογία, όπως αυτή των μεταμοσχεύσεων.

Χρόνος εκπαίδευσης: 

Βασικός κορμός εκπαίδευσης: Εσωτερική Παθολογία 24 μήνες

Ειδική εκπαίδευση: Γαστρεντερολογία: 48 μήνες 

9. ΓΕΝΙΚΗ  - ΟΙΚΟΓΕΝΕΙΑΚΗ ΙΑΤΡΙΚΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 4 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και ικανοτήτων ώστε ο ειδικευμένος Γενικός/ Οικογενειακός Ιατρός να είναι σε θέση να διαγιγνώσκει και θεραπεύει όλα τα οξέα και χρόνια νοσήματα και τις αδιαφοροποίητες και ασαφείς νοσολογικές περιπτώσεις που παρουσιάζονται στην Πρωτοβάθμια Φροντίδα Υγείας (Π.Φ.Υ.), να παρέχει άμεση περίθαλψη στις επείγουσες περιπτώσεις και να παραπέμπει σε άλλες ιατρικές ειδικότητες και υπηρεσίες υγείας της περιπτώσεις, που απαιτούν εξειδικευμένη φροντίδα. Να αντιμετωπίζει τον άρρωστο ως ολότητα, λαμβάνοντας υπόψη την ψυχολογία του και το οικογενειακό εργασιακό και κοινωνικό του περιβάλλον και να μπορεί να παρέχει υπηρεσίες προληπτικής ιατρικής και προαγωγής της υγείας σε ατομικό και συλλογικό επίπεδο καθώς και υπηρεσίες αποκατάστασης. Τέλος, θα πρέπει να είναι σε θέση να διεξάγει επιδημιολογικές έρευνες στον πληθυσμό ευθύνης της Π.Φ.Υ., συμπεριλαμβανομένης της εκτίμησης των αναγκών υγείας, του σχεδιασμού και της πραγματοποίησης παρεμβάσεων σε συνεργασία με την κοινότητα και τους φορείς της και της αξιολόγησης της αποτελεσματικότητας των δραστηριοτήτων.

Χρόνος εκπαίδευσης

Κύκλοι εκπαίδευσης

Κύκλος Πρωτοβάθμιας Φροντίδας Υγείας:  19 μήνες 

Κέντρο Υγείας: 15 μήνες (3μήνες στην αρχή  και 12μήνες στο τέλος) 

Προνοσοκομειακή Επείγουσα Ιατρική:  3 μήνες 

Δημόσια Υγεία , επιδημιολογία, βιοστατιστική και μεθοδολογία της έρευνας: 1 μήνας

Κύκλος Παθολογίας:: 16 μήνες 

Εσωτερική Παθολογία: 5 μήνες, 

Καρδιολογία: 3 μήνες, Παιδιατρική: 3μήνες,Δερματολογία: 1 μήνας

Πνευμονολογία: 1μήνας,Νευρολογία: 1 μήνας και ,Ψυχιατρική: 2 μήνες.

Κύκλος χειρουργικής: 10 μήνες 

Γενική Χειρουργική : 3 μήνες, Μαιευτική-Γυναικολογία : 1 μήνας, ,Ορθοπεδική-Τραυματιολογία: 3 μήνες, 

Οφθαλμολογία: 1 μήνας, ΩΡΛ : 1 μήνας και  Ουρολογία: 1 μήνας

Εργαστηριακός κύκλος: 3 μήνες 

Aκτινολογία: 2 μήνες και  Βιοπαθολογία: 1 μήνας
10. ΔΕΡΜΑΤΟΛΟΓΙΑ—ΑΦΡΟΔΙΣΙΟΛΟΓΙΑ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ

Αντικείμενο εκπαίδευσης 

H ειδικότητα της Δερματολογίας-Αφροδισιολογίας περιλαμβάνει την απόκτηση γνώσεων και ικανοτήτων ώστε ο ειδικευμένος Δερματολόγος-Αφροδισιολόγος να είναι σε θέση να αναγνωρίζει και να θεραπεύει τις συνήθεις αλλά και σπανιότερες πρωτοπαθείς και δευτεροπαθείς παθήσεις:
α) του δέρματος και των εξαρτημάτων του, 
β) των ορατών βλεννογόνων,

γ) της πρωκτογεννητικής περιοχής,

δ)του επιπολής κυκλοφορικού συστήματος.

Πρέπει, επίσης, να μπορεί να διαγιγνώσκει και να αντιμετωπίζει τα σεξουαλικώς μεταδιδόμενα νοσήματα.

Eπιπλέον, πρέπει να μπορεί να αφαιρεί  καλοήθεις και κακοήθεις βλάβες του δέρματος, των ορατών βλεννογόνων και των εξαρτημάτων τους. Ακόμη δε, να είναι σε θέση να εφαρμόσει νεότερες διαγνωστικές μεθόδους και θεραπευτικές τεχνικές που έχουν σχέση με τη σύγχρονη τεχνολογία.

Βασικός κορμός: Εσωτερική Παθολογία: 12 μήνες 

Ειδική εκπαίδευση: Πλαστική Χειρουργική: 6 μήνες και Δερματολογία-Αφροδισιολογία: 42 μήνες

11. ΕΝΔΟΚΡΙΝΟΛΟΓΙΑ –ΔΙΑΒΗΤΗΣ—ΜΕΤΑΒΟΛΙΣΜΟΣ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 6 ΕΤΗ

Αντικείμενο εκπαίδευσης

Η ειδικότητα της Ενδοκρινολογίας και Μεταβολισμού είναι ο κλάδος της Ιατρικής που ασχολείται, κύρια, με τις παθήσεις των ενδοκρινών αδένων, ιστών και συστημάτων, αυτών που προκύπτουν ως αποτέλεσμα της δράσης των ορμονών αλλά και των μεταβολικών τους συνεπειών. Περιλαμβάνει την απόκτηση γνώσεων και  ικανοτήτων ώστε ο ειδικευόμενος Ενδοκρινολόγος να είναι σε θέση να διαγιγνώσκει και να αντιμετωπίζει τα συνήθη αλλά και τα σπανιότερα ενδοκρινολογικά νοσήματα. 

Επιμερίζεται στη Βασική Κλινική Ενδοκρινολογία (νευρο-ενδοκρινικό σύστημα, υποθάλαμος, υπόφυση, επινεφρίδια, θυρεοειδής αδένας, παραθυρεοειδείς αδένες, ορμόνες του πεπτικού συστήματος, γονάδες, πάγκρεας, ορμονική ρύθμιση της αρτηριακής πίεσης, ενήβωση, αύξηση και ανάπτυξη), στο Σακχαρώδη Διαβήτη (διαβήτης τύπου 1, διαβήτης τύπου 2, διαβήτης κύησης, επιπλοκές), στο Μεταβολισμό και στη Διατροφή (μεταβολικά νοσήματα των οστών {οστεοπόρωση, οστεομαλακία}, δυσλιπιδαιμίες, παχυσαρκία, απίσχανση, διαταραχές ύδατος και ηλεκτρολυτών) και στην Διαγνωστική/Εργαστηριακή Ενδοκρινολογία (διαγνωστικές δοκιμασίες, ορμονικοί προσδιορισμοί, υπερηχογραφία).

Χρόνος εκπαίδευσης

Βασικός κορμός: Εσωτερική Παθολογία: 24 μήνες 

Ειδική εκπαίδευση: Ενδοκρινολογία: 48 μήνες 

Η εκπαίδευση στην ενδοκρινολογία περιλαμβάνει:

Βασική Κλινική ενδοκρινολογία: 12 μήνες

Σακχαρώδης Διαβήτης: 12 μήνες

Ενδοκρινολογία αναπαραγωγής: 6 μήνες

Παιδιατρική Ενδοκρινολογία: 6 μήνες

Διαγνωστική – Εργαστηριακή Ενδοκρινολογία: 12 μήνες 

Οι 12 μήνες εργαστηριακής εκπαίδευσης  κατανέμονται ως εξής:

κλασσική  εργαστηριακή ενδοκρινολογία (αρχές ορμονικών προσδιορισμών, in vivo ραδιοϊσοτοπικές μέθοδοι): 3 μήνες 

μέθοδοι μοριακής ενδοκρινολογίας: 3 μήνες και  

ακτινολογία (υπερηχογραφική  απεικόνιση  των ενδοκρινών αδένων): 6 μήνες 

12. ΕΣΩΤΕΡΙΚΗ ΠΑΘΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και ικανοτήτων ώστε ο ειδικευμένος Παθολόγος να είναι σε θέση να διαγιγνώσκει και αντιμετωπίζει τις συνήθεις, αλλά και σπανιότερες, οξείες και χρόνιες, νοσολογικές οντότητες και σύνδρομα της Εσωτερικής Παθολογίας σε νοσηλευόμενους και εξωτερικούς αρρώστους. Επιπλέον, ο ειδικευμένος Παθολόγος θα πρέπει να μπορεί να ενεργεί ως σύμβουλος σε χειρουργικούς αρρώστους και αρρώστους, που εμπίπτουν σε όλες τις υπάρχουσες αναγνωρισμένες ειδικότητες.

Χρόνος εκπαίδευσης

Πρώτη περίοδος: 39 μήνες στην Εσωτερική Παθολογία. Κατά την διάρκεια της πρώτης περιόδου περιλαμβάνεται 3 έτη εκπαίδευση στην κλινική και 3 μηνος εκπαίδευση στα ΤΕΠ.  

Δεύτερη περίοδος: 21 μήνες. Η εκπαίδευση της δευτέρας περιόδου περιλαμβάνει εκπαίδευση στα παρακάτω: 

ΜΕΘ: 3 μήνες 

Καρδιολογία (Κλινική, Μονάδα εμφραγμάτων και εξωτερικό ιατρείο): 6 μήνες 

Eξωτερικά ιατρεία συναφών ειδικοτήτων της Εσωτερικής Παθολογίας, καθώς και ενδεχόμενων εξωτερικών ειδικών ιατρείων της Παθολογικής Κλινικής (π.χ. Ιατρεία Διαβήτη, Αρτηριακής Υπερτάσεως, Λιπιδίων, Αγγειοπαθολογικό, Λοιμώξεων, Νεφρολογικό, Ηπατολογικό, Αιματολογικό, Ογκολογικό, Ρευματολογικό, Γαστρεντερολογικό, Πνευμονολογικό, κλπ): 12 μήνες. Η εκπαίδευση σε καθένα των παραπάνω ιατρείων δεν πρέπει να υπερβαίνει τους 3 μήνες. 

13.ΙΑΤΡΙΚΗ ΙΑΤΡΙΚΗ  ΓΕΝΕΤΙΚΗ
ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ    

Περιλαμβάνει την απόκτηση γνώσεων και δεξιοτήτων ώστε ο ειδικευμένος ιατρός γενετιστής να είναι σε θέση να διαγιγνώσκει κλινικά και εργαστηριακά και να αντιμετωπίζει ασθενείς και οικογένειες με γενετικά νοσήματα, σύνδρομα ή πολυπαραγοντικά νοσήματα, καθώς και να παρέχει γενετική συμβουλευτική, με στόχο την βοήθεια για την σύγχρονη και αποτελεσματική διάγνωση πρόληψη και θεραπεία των γενετικών προβλημάτων.  

Χρόνος εκπαίδευσης: 

Βασικός κορμός εκπαίδευσης: Παθολογία: 6 μήνες και Παιδιατρική: 6 μήνες 

Ειδική εκπαίδευση: Συνολική διάρκεια 48 μήνες. Οι εκπαιδευόμενοι που επιλέγουν κλινική κατεύθυνση ασκούνται 30 μήνες στην κλινική γενετική και 18 μήνες στην εργαστηριακή. Οι εκπαιδευόμενοι που επιλέγουν εργαστηριακή κατεύθυνση 30 μήνες εργαστηριακή και 18 μήνες κλινική γενετική.

Κλινικός κύκλος

Θεωρητική και πρακτική εκπαίδευση στην Κλινική Γενετική: . H εκπαίδευση αυτή περιλαμβάνει: Κλινική διερεύνηση, παρακολούθηση και αντιμετώπιση ασθενών και οικογενειών με νοσήματα όλου του φάσματος της γενετικής (τόσο κοινά όσο και σπάνια) - Γενετική παιδιών και εφήβων (με εκπαίδευση στη Δυσμορφολογία και στις Μαθησιακές Διαταραχές) - Γενετική ενηλίκων (περιλαμβανομένων νοσημάτων όψιμης εκδήλωσης) - Γενετική Καρδιαγγειακού συστήματος - Νευρογενετική - Γενετική του καρκίνου - Πληθυσμιακή Γενετική -Μεταβολικά Νοσήματα - Φαρμακογονιδιωματική - Προγεννητική Γενετική (με εκπαίδευση στη Εμβρυολογία και Τερατογόνα) - Γενετική Συμβουλευτική (με ειδική εκπαίδευση για χειρισμό όλων των τύπων γενετικών νοσημάτων και καταστάσεων που απαντάται στην κλινική γενετική πράξη).

Εργαστηριακός  κύκλος

Θεωρητική και πρακτική εκπαίδευση στην Εργαστηριακή Γενετική: . H εκπαίδευση αυτή περιλαμβάνει: Βασικές αρχές εργαστηριακών διαγνωστικών τεχνικών και μεθοδολογιών - Άσκηση στην εργαστηριακή διάγνωση με τεχνική κατάρτιση και πρακτική άσκηση στην Κυτταρογενετική, Μοριακή Γενετική, Μοριακή Κυτταρογενετική (καλλιέργεια κυττάρων, τεχνικές γενετικής ανάλυσης, χειρισμός οργάνων, χρήση εποπτικών μέσων, συστήματα πληροφορικής) - Ερμηνεία των αποτελεσμάτων των γενετικών αναλύσεων

14.ΙΑΤΡΙΚΗ ΤΗΣ ΕΡΓΑΣΙΑΣ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 4 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και ικανοτήτων ώστε ο ειδικευμένος Ιατρός της Εργασίας: 

 να είναι σε θέση να αναγνωρίζει τους βλαπτικούς παράγοντες του εργασιακού περιβάλλοντος, να εκτιμά τις επιδράσεις τους στην υγεία των εργαζομένων, καθώς και να προβαίνει σε διαφορική διάγνωση της κοινής νόσου από τις επαγγελματικές νόσους,

να προσανατολίζει τον ιατροβιολογικό έλεγχο των εργαζομένων στην κατεύθυνση της πρόληψης ή έγκαιρης διάγνωσης,

να προτείνει μέτρα για την πρόληψη ή ελαχιστοποίηση των επαγγελματικών νόσων και ατυχημάτων, 

να είναι σε θέση να παρέχει άμεση βοήθεια στα οξέα και επείγοντα περιστατικά στους χώρους εργασίας,

να φροντίζει για την επανένταξη των εργαζομένων μετά από ατύχημα ή νόσο, επανεκτιμώντας την κατάσταση υγείας τους και

να έχει σαφείς γνώσεις οργάνωσης των υπηρεσιών υγείας και ασφάλειας στην επιχείρηση (τήρηση αρχείου και ατομικού βιβλιαρίου επαγγελματικού κινδύνου των εργαζομένων), διεξαγωγής επιδημιολογικών ερευνών στην κατεύθυνση της προώθησης της υγείας και ασφάλειας της εργασίας και γνώση των κανόνων δεοντολογίας που διέπουν την άσκηση του ιατρικού επαγγέλματος, καθώς και της σχετικής νομοθεσίας για την υγεία και την ασφάλεια της εργασίας.

Χρόνος εκπαίδευσης: 

Βασικός κορμός: 24 μήνες.

Η εκπαίδευση κορμού περιλαμβάνει: Εσωτερική παθολογία: 12 μήνες, Πνευμονολογία: 6 μήνες, Ορθοπαιδική: 2 μήνες, Δερματολογία: 2 μήνες, Ωτορινολαρυγγολογία: 1 μήνα, Οφθαλμολογία: 1 μήνα,

 Ειδική Εκπαίδευση: 24 μήνες στην Ιατρική της Εργασίας. 

3 μήνες εντατική καθημερινή παρακολούθηση εξάωρης διάρκειας διαλέξεων από ειδικούς ιατρούς εργασίας και συναφές με τα αντικείμενα της ειδικότητας επιστημονικό προσωπικό με συγκεκριμένο πρόγραμμα, στην Ε.Σ.Δ.Υ. σήμερα και σε όσους από τους παραπάνω φορείς εκδηλώσεων ενδιαφέρον μελλοντικά.

6 μήνες σε επιχειρήσεις με πλαισιωμένη υπηρεσία με ειδικό ιατρό εργασίας με συγκεκριμένο αντικείμενο (ιατρικές εξετάσεις, μετρήσεις βλαπτικών εργαστηριακών παραγόντων, συμβολή στη εκτίμηση του επαγγελματικού κ.α.

3 μήνες στην Επιθεώρηση Εργασίας, 

15. ΙΑΤΡΟΔΙΚΑΣΤΙΚΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ 

Αντικείμενο εκπαίδευσης

Περιλαμβάνει την απόκτηση των απαιτούμενων γνώσεων και ικανοτήτων ώστε ο ειδικευμένος ιατροδικαστής να είναι σε θέση να εξετάζει ένα αιφνίδιο, βίαιο ή ύποπτο θάνατο και να αποφαίνεται για την αιτία θανάτου, το είδος θανάτου (φυσικός, ατύχημα, αυτοκτονία, ανθρωποκτονία ή απροσδιόριστος) και κατά περίπτωση τον χρόνο θανάτου και την ταυτότητα του νεκρού. Είναι δυνατόν η μεθοδολογία της μεταθανάτιας διερεύνησης να εφαρμοσθεί σε ορισμένα περιστατικά ζώντων-Κλινική Ιατροδικαστική ( παιδική κακοποίηση, ενδοοικογενειακή βία, βιασμός, ασέλγειες και ερμηνεία κακώσεων σε ζώντες).

Η εκπαίδευση γίνεται με σκοπό να ακολουθείται ένα ενιαίο πρωτόκολλο και ενιαία, πλήρης και λεπτομερής μεθοδολογία όπως αυτή ισχύει διεθνώς  και σύμφωνα με τα σύγχρονα κριτήρια της ιατροδικαστικής. Ακολουθείται όμοιος Κανονισμός Ειδίκευσης στην Ιατροδικαστική για κάθε Εκπαιδευτική Μονάδα σύμφωνα με τα διεθνή κριτήρια πάντα. Περιλαμβάνει την αυτοδύναμη εκτέλεση των ιατροδικαστικών νεκροτομών με τις κλασσικές τεχνικές (τ.Virchow, τ. Rokitansky ) και ειδικές νεκροτομικές τεχνικές κατά περίπτωση, την αυτοδύναμη ιστολογική ανάλυση των δειγμάτων της νεκροτομής, την ειδική δειγματοληψία και ερμηνεία των ευρημάτων του τοξικολογικού εργαστηρίου και την σύνταξη κατά το δυνατόν ενιαίου τύπου ιατροδικαστικής έκθεσης. 

 Η εκπαίδευση  κατανέμεται ως εξής: 

 α. Δύο έτη άσκηση στην Παθολογική Ανατομική για την εξοικείωση προς   τις ιστοπαθολογικές τεχνικές και χρώσεις και την εκπαίδευση στην Γενική Παθολογική Ανατομική κυρίως.

 β. Τρία έτη άσκηση στην κυρίως Ιατροδικαστική (βίαιοι θάνατοι, ύποπτοι, αιφνίδιοι σε άτομα καλής πρότερης υγείας, θάνατοι βρεφών, νηπίων και παιδιών, θάνατοι σε ιδρύματα κράτησης και φυλακές, από νοσήματα επικίνδυνα για την δημόσια υγεία, θάνατοι ατόμων χωρίς ιατρική παρακολούθηση)ενώ κατά το τελευταίο εξάμηνο μπορεί ο ειδικευόμενος να ενημερωθεί για την μεθοδολογία της, Εργαστηριακής Εγκληματολογίας, της Μεταθανάτιας Ιατροδικαστικής Τοξικολογίας, της Ιατροδικαστικής Ανθρωπολογίας και της Ιατροδικαστικής Γενετικής. 

16.ΚΑΡΔΙΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 6 ΕΤΗ

Αντικείμενο εκπαίδευσης

Η Καρδιολογία αποσκοπεί στο να προσφέρει επαρκή αντιμετώπιση των ασθενών που παρουσιάζουν νόσους της καρδιάς, της πνευμονικής κυκλοφορίας και της συστηματικής αρτηριακής και φλεβικής κυκλοφορίας. Στις μέρες μας η συνηθέστερη καρδιαγγειακή παθολογική οντότητα είναι η αθηρωμάτωση, η οποία αφορά την στεφανιαία και συστηματική αρτηριακή κυκλοφορία. Η κατανόηση των παραγόντων κινδύνου και της τροποποίησής τους με σκοπό την ελαχιστοποίηση των μακροχρονίων επιπτώσεων της αθηρωμάτωσης καθώς και η θεραπεία των επιπλοκών της αθηρωμάτωσης όπως τα οξέα στεφανιαία σύνδρομα και η καρδιακή ανεπάρκεια αποτελούν τα κύρια αντικείμενα της Καρδιολογίας. Επίσης αντικείμενα της καρδιολογίας αποτελούν πολλές άλλες σημαντικές παθήσεις που αφορούν  το μυοκάρδιο, το περικάρδιο και τις καρδιακές βαλβίδες, συστηματικές παθήσεις όπως η αρτηριακή υπέρταση ή ο σακχαρώδης διαβήτης που αφορούν όχι μόνο την καρδιά αλλά και άλλα αγγειακά συστήματα και ιδιαίτερα το αρτηριακό καθώς και οι διαταραχές του καρδιακού ρυθμού που  ποικίλουν από καλοήθεις σε επικίνδυνες για την ζωή. Η πλήρης γνώση όλων των παραπάνω διαταραχών, η διάγνωσή τους συμπεριλαμβανόμενης της χρησιμοποίησης απεικονιστικών τεχνικών σχετικών με την καρδιά και το αγγειακό δένδρο καθώς και  η ταχέως αναπτυσσόμενη θεραπεία τους που βασίζεται σε χρήση φαρμακευτικών ουσιών, διαδερμικών τεχνικών, εμφύτευσης συσκευών και χειρουργικών επεμβάσεων αποτελούν βασικά τμήματα της καρδιολογίας. 

Χρόνος εκπαίδευσης

Βασικός κορμός: 

Εσωτερική Παθολογία: 24 μήνες 

Ειδική εκπαίδευση: 4 έτη.

Η ειδική εκπαίδευση περιλαμβάνει 

Καρδιολογικό τμήμα: 28 μήνες (περιλαμβάνει στεφανιαία μονάδα: 6 μήνες τουλάχιστον και Τακτικό εξωτερικό καρδιολογικό ιατρείο (συμπεριλαμβανομένων και των ειδικών ιατρείων υπέρτασης ή λιπιδίων ή παχυσαρκίας ή σακχαρώδη διαβήτη: 4 μήνες τουλάχιστον) 

Εργαστήριο υπερηχοκαρδιογραφίας: 6 μήνες 

Εργαστήριο Κοπώσεων ή Πυρηνικής Καρδιολογίας: 2 μήνες Εργαστήριο Μελέτης αρρυθμιών- βηματοδοτών-απινιδωτών: 3 μήνες 

Αιμοδυναμικό Εργαστήριο: 6 μήνες 

Παιδοκαρδιολογική ή Καρδιοχειρουργική Κλινική ή κοινή ΜΕΘ: 3 μήνες

.

17. KOINΩΝΙΚΗ ΙΑΤΡΙΚΗ – ΔΗΜΟΣΙΑ ΥΓΕΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:4 ΕΤΗ

Αντικείμενο εκπαίδευσης

Η Κοινωνική Ιατρική, ως επιστημονικός κλάδος που έχει ως στόχο την εφαρμοσμένη γνώση για την πρόληψη της ασθένειας, την αύξηση της διάρκειας ζωής και την προαγωγή της υγείας μέσω οργανωμένων δραστηριοτήτων της κοινωνίας περιλαμβάνει ιδίως:

α)  Την γνώση των μεθόδων εκτίμησης των αναγκών υγείας του πληθυσμού,

β)  Την εκτίμηση των αναγκών υγείας του πληθυσμού ή ειδικών ομάδων του πληθυσμού,

γ)  Την επιδημιολογική μελέτη των νόσων και την έρευνα της αιτίας των νόσων 

δ)  Την παρακολούθηση, τον έλεγχο και την αντιμετώπιση των λοιμωδών νοσημάτων,

ε)  Την παρακολούθηση, τον έλεγχο και την αντιμετώπιση των λοιμωδών νοσημάτων,

στ) Τη γνώση των μεθόδων και των τεχνικών πρωτογενούς, δευτερογενούς και τριτογενούς πρόληψης των ασθενειών

ζ)  Τον σχεδιασμό, οργάνωση, διοίκηση και αξιολόγηση υπηρεσιών υγείας.

Χρόνος εκπαίδευσης.

Βασικός κορμός: 12 μήνες 

Εσωτερική Παθολογία: 6μήνες και Κέντρο Υγείας: 6 μήνες 

Eιδική εκπαίδευση: 36 μήνες

Η ειδική περιλαμβάνει τα παρακάτω: 

Θεωρητική κατάρτιση σε Τομέα Κοινωνικής Ιατρικής ή Εργαστήριο Επιδημιολογίας ή Εργαστήριο Υγιεινής σε Ανώτατο Εκπαιδευτικό Ίδρυμα  ή στην Εθνική Σχολή Δημόσιας Υγείας: 12 μήνες 

Η θεωρητική κατάρτιση καλύπτει τα εξής γνωστικά αντικείμενα: Επιδημιολογία, Βιοστατιστική, Κοινωνικές Επιστήμες, Οικονομία της Υγείας, Οργάνωση, Διοίκηση και Προγραμματισμό των Υπηρεσιών Υγείας, Προληπτική Ιατρική και Προαγωγή της Υγείας, Έλεγχο και Πρόληψη των Λοιμωδών Νοσημάτων, Περιβαλλοντική Ιατρική και Διατροφή.

Πρακτική άσκηση που πραγματοποιείται σε Τομέα Κοινωνικής Ιατρικής ή Εργαστήριο Επιδημιολογίας ή τομέα ή εργαστήριο με δραστηριότητα που εμπίπτει στα αντικείμενα του προηγούμενου εδαφίου: 12 μήνες 

Πρακτική άσκηση που πραγματοποιείται σε Υπηρεσία Δημόσιας Υγείας: 12 μήνες.

18. ΚΥΤΤΑΡΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Αντικείμενο εκπαίδευσης

Γνωστικό αντικείμενο της Κυτταρολογίας είναι η μελέτη των φυσιολογικών και παθολογικών χαρακτήρων των κυττάρων του ανθρώπινου οργανισμού, τα οποία είτε αποφολιδώνονται αυτόματα, είτε αποσπώνται με διάφορα τεχνητά μέσα από τους ιστούς. Είναι κατεξοχήν κλινικοεργαστηριακή ειδικότητα που συμβάλλει στον τομέα της πρόληψης και έγκαιρης διάγνωσης του καρκίνου καθώς και στην παρακολούθηση της πορείας των ογκολογικών ασθενών με την εξελισσόμενη ανάπτυξη της Μοριακής Κυτταρολογίας, Ανοσοκυτταροχημείας, Ανοσοφθορισμού, Κυτταρογενετικής - Μοριακής Κυτταρογενετικής, Μορφομετρικής Ανάλυσης όγκων, Κυτταρομετρίας Ροής και άλλων σύγχρονων μεθόδων σε κυτταρολογικά υλικά σε συνδυασμό με την κυτταρομορφολογία από το ίδιο υλικό. Επίσης πέραν της διάγνωσης παρέχει δυνατότητες έρευνας στους παραπάνω τομείς. Η λήψη των περισσοτέρων υλικών διενεργείται από τον ειδικό ιατρό Κυτταρολόγο.

Περιλαμβάνει:

Βασικές γνώσεις Ιστολογίας και Εμβρυολογίας.

Θεωρητική και πρακτική κατάρτιση στην Παθολογική Ανατομική.

Θεωρητική και πρακτική κατάρτιση στην Κυτταρολογία και στις σύγχρονες μοριακές τεχνικές και λοιπές υποβοηθητικές μεθόδους σε συνδυασμό με την κυτταρομορφολογία. 

Χρόνος εκπαίδευσης

Βασικός κορμός: Παθολογική Ανατομική: 2 έτη 

Ειδική εκπαίδευση: Κυτταρολογία: 3 έτη 

Στο χρόνο των 3 ετών της ειδικής εκπαίδευσης περιλαμβάνεται εκπαίδευση 6μήνου σε εργαστήρια Πανεπιστημιακά, Αντικαρκινικά και μεγάλων νοσοκομείων του ΕΣΥ, που έχουν αποδεδειγμένα το σύνολο των επικουρικών τεχνικών που χρησιμοποιούνται στην Κυτταρολογία σε συνδυασμό με την κυτταρολογική διάγνωση: Κυτταροχημεία, Ανοσοκυτταροχημεία, Μοριακή Κυτταρολογία, Κυτταρομετρία Ροής, Ανάλυση εικόνας, Κυτταρογεννετική της Μεσόφασης

19.MAIEYTIKH-ΓΥΝΑΙΚΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ

Aντικείμενο εκπαίδευσης

Περιλαμβάνει τη θεωρητική και πρακτική κατάρτιση στη λειτουργία και τις παθήσεις του γεννητικού συστήματος της γυναίκας και τη λειτουργία των οργάνων που επηρεάζουν ή επηρεάζονται από το γεννητικό σύστημα, όπως οι ενδοκρινείς αδένες και ο μαστός. Η εκπαίδευση αφορά την Κλιμακτήριο – Εμμηνόπαυση και την παιδική και εφηβική γυναικολογία. Επίσης, περιλαμβάνει την αντιμετώπιση του Γυναικολογικού Καρκίνου και των παθήσεων του πυελικού εδάφους της Γυναίκας, την παρακολούθηση της γυναίκας κατά τη διάρκεια της εγκυμοσύνης, τη διεκπεραίωση της διαδικασίας του τοκετού και τον έλεγχο της περιόδου της λοχείας. Συγχρόνως, καλύπτει και τον τομέα του οικογενειακού προγραμματισμού, στον οποίο περιλαμβάνεται ο έλεγχος των γεννήσεων και η αντιμετώπιση των σεξουαλικών προβλημάτων και των ψυχικών επιπτώσεων που συνδέονται με αυτά.

Χρόνος εκπαίδευσης

Μαιευτική: 21 μήνες, 

Γυναικολογία: 21 μήνες, 

Αναπαραγωγή του ανθρώπου: 6 μήνες, 

Υπερηχογραφία στην μαιευτική-γυναικολογία, Εμβρυομητρική Ιατρική: 6 μήνες, 

Ενδοσκοπήσεις-ενδοσκοπική χειρουργική: 6 μήνες.

20.ΝΕΥΡΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Περιλαμβάνει την απόκτηση γνώσεων και δεξιοτήτων ούτως ώστε ο ειδικευμένος νευρολόγος να θέτει τη διάγνωση των νευρολογικών νόσων αξιολογώντας το ιστορικό, την αντικειμενική εξέταση και τις παρακλινικές εξετάσεις. Να έχει εκπαιδευτεί στα αντικείμενα της Νευρολογίας όπως επιληψία, κεφαλαλγία, ανοϊκά σύνδρομα, απομυελινωτικά , νευρομυικά νοσήματα, εξωπυραμιδικές και νευροεκφυλιστικές παθήσεις, αγγειακά εγκεφαλικά επεισόδια, παθήσεις περιφερικών νεύρων, νευροογκολογία, λοιμώξεις του ΚΝΣ. Να έχει τις βασικές γνώσεις διενέργειας και ερμηνείας νευροφυσιολογικών εξετάσεων , νευρουπερηχογραφίας και μελέτης των διαταραχών του ύπνου. Να έχει ειδικές γνώσεις σε κατά το δυνατό περισσότερα ειδικά αντικείμενα όπως Νευροεντατικολογία, Νευροπαθολογία, Νευρογενετική και Διαχείριση ασθενών τελικού σταδίου. Να εφαρμόζει προληπτικά μέτρα για τις νευρολογικές παθήσεις  και να γνωρίζει γενικές αρχές γενετικής συμβουλευτικής στα νευρολογικά νοσήματα. Να υποστηρίζει άλλες ειδικότητες σχετικά με νευρολογικές επιπλοκές και να παρακολουθεί την εξέλιξη και αποκατάστασή τους»

Βασικός κορμός: 6   μήνες άσκηση στην Ψυχιατρική και 6   μήνες άσκηση στην Εσωτερική Παθολογία.

Ειδική εκπαίδευση:48 μήνες άσκηση στη Νευρολογία.

- 26  μήνες  σε θαλάμους γενικής Νευρολογίας που περιλαμβάνει την άσκηση στα επιμέρους αντικείμενα της νευρολογίας όπως επιληψία, κεφαλαλγία, ανοϊκά σύνδρομα, απομυελινωτικά , νευρομυικά νοσήματα, εξωπυραμιδικές και νευροεκφυλιστικές παθήσεις, αγγειακά εγκεφαλικά επεισόδια, παθήσεις περιφερικών νεύρων, νευροογκολογία, λοιμώξεις του ΚΝΣ

- 4 μήνες σε ειδικά  τμήματα της Νευρολογικής κλινικής (όπως  άσκηση σε θαλάμους αυξημένης φροντίδας αγγειακών ασθενών (stroke unit), σε συνδυασμό με άσκηση στη νευρουπερηχογραφία)  ή άλλα οργανωμένα ειδικά τμήματα 

- 10 μήνες κλινική Νευροφυσιολογία  


- 4 μήνες άσκηση στα Εξωτερικά Ιατρεία 

- 4 μήνες εκπαίδευση σε ειδικά αντικείμενα:  όπως  Νευροαπεικόνιση  Νευροεντατικολογία,   Νευρογενετική ή της Διαχείρισης ασθενών τελικού σταδίου

21.ΝΕΥΡΟΧΕΙΡΟΥΡΓΙΚΗ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:6 ΕΤΗ

Αντικείμενο εκπαίδευσης

Περιλαμβάνει τη γνώση της μορφολογίας και της λειτουργίας του νευρικού συστήματος καθώς και τη διαγνωστική προσέγγιση και τη συνδυασμένη χειρουργική και συντηρητική αντιμετώπιση παθολογικών καταστάσεων (παθήσεις και κακώσεις) που το επηρεάζουν.

Χρόνος εκπαίδευσης

Βασικός κορμός: Γενική Χειρουργική: 12 μήνες 

Ειδική εκπαίδευση:  Νευροχειρουργική: 54 μήνες και Νευρολογία: 6 μήνες.

Κατά την διάρκεια των 54 μηνών της εκπαίδευσης στην Νευροχειρουργική προαιρετική συνολική εξάμηνη εκπαίδευση σε κύρια γνωστικά αντικείμενα της ειδικότητας όπως:

Παιδονευροχειρουργική

Διαγνωστική και επεμβατική νευροακτινολογία

Χειρουργική βάσεως κρανίου

Λειτουργική νευροχειρουργική

Χειρουργική αγγειακών παθήσεων εγκεφάλου

Χειρουργική σπονδυλικής στήλης

22.ΝΕΦΡΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:6 ΕΤΗ

Αντικείμενο εκπαίδευσης

Με το πέρας της εκπαίδευσης του εκπαιδευόμενος οφείλει

Να διαγιγνώσκει και να αντιμετωπίζει τα συνήθη αλλά και τα σπανιότερα νεφρολογικά νοσήματα σε νοσηλευόμενους και εξωτερικούς αρρώστους

Να αντιμετωπίζει αρρώστους με οξεία νεφρική ανεπάρκεια , με αιμοκάθαρση και περιτοναϊκή κάθαρση, να διαγιγνώσκει και να αντιμετωπίζει αρρώστους με συστηματικά νοσήματα και εκδηλώσεις από τους νεφρούς καθώς και νεφρολογικά προβλήματα ιδιαιτέρων κατηγοριών αρρώστων (με καρδιολογικά, ογκολογικά, αιματολογικά, κληρονομικά και άλλα συναφή προβλήματα)

Να διαγιγνώσκει και αντιμετωπίζει αρρώστους με διαταραχές της ομοιόστασης των δισθενών ιόντων και της οξεοβασικής ισορροπίας.    

Να διαγιγνώσκει και αντιμετωπίζει ασθενείς με νεφρική οστεοδυστροφία, μεταμόσχευση νεφρού  και νεφρολογικά νοσήματα μαιευτικής –γυναικολογίας

Να γνωρίζει τα πιθανά οφέλη και τους κινδύνους από ειδικές θεραπείες αρρώστων με νεφρικά νοσήματα (σπειραματονεφρίτιδες, αγγειίτιδες κα.)

Να διαγιγνώσκει και θεραπεύει ασθενείς με υπέρταση καθώς και να αντιμετωπίζει τις συνέπειες της ιδιοπαθούς υπέρτασης και των δευτεροπαθών της αιτίων

Να γνωρίζει να επιτελέσει υπερηχογραφικό έλεγχο των νεφρών, βιοψία νεφρού και τοποθέτηση κεντρικών καθετήρων αιμοκάθαρσης.

Χρόνος εκπαίδευσης

Βασικός κορμός: Εσωτερική παθολογία 24 μήνες 

Ειδική εκπαίδευση Νεφρολογία: 48 μήνες

Kατά τους τελευταίους 12 μήνες της εκπαίδευσης στην νεφρολογία ο ειδικευόμενος για 6 μήνες θα μπορεί, εάν θέλει, να επιλέξει εκπαίδευση σε μονάδες εντατικής θεραπείας και επεμβατικής ακτινολογίας ή σε εργαστήρια ανοσολογίας και έρευνας εν γένει.

23.ΟΓΚΟΛΟΓΙΚΗ ΠΑΘΟΛΟΓΙΑ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 6 ΕΤΗ

Αντικείμενο εκπαίδευσης

Η ιατρική ειδικότητα της Παθολογικής Ογκολογίας περιλαμβάνει τη διάγνωση, τη συστηματική (χημειοθεραπεία, βιολογικές θεραπείες και ορμονοθεραπεία) και υποστηρικτική θεραπεία καθώς και το συντονισμό της συνολικής αγωγής των αρρώστων με κακοήθεις νεοπλασίες. 

Η εκπαίδευση στην ογκολογική παθολογία περιλαμβάνει την απόκτηση γνώσεων και δεξιοτήτων ούτως ώστε ο παθολόγος ογκολόγος να δύναται να: 

Αντιμετωπίζει διαγνωστικά αρρώστους με κακοήθεις νεοπλασίες και παρεμβαίνει θεραπευτικά και υποστηρικτικά καθ’ όλη τη διάρκεια της νόσου. 

Είναι υπεύθυνος για το σχεδιασμό και την εκτέλεση του θεραπευτικού προγράμματος χημειοθεραπείας και συντηρητικής αγωγής, όπως επίσης και για το συντονισμό των διαγνωστικών και θεραπευτικών προσπαθειών όταν αυτές περιλαμβάνουν και τη συνδρομή άλλων ειδικοτήτων. 

Χρόνος εκπαίδευσης

Βασικός κορμός: Εσωτερική Παθολογία 24 μήνες 

Ειδική εκπαίδευση: Παθολογική Ογκολογία: 36 μήνες, Αιματολογία: 6 μήνες και Ακτινοθεραπευτική Ογκολογία: 6 μήνες.

24.ΟΡΘΟΠΑΙΔΙΚΗ XΕΙΡΟΥΡΓΙΚΗ ΚΑΙ ΤΡΑΥΜΑΤΙΟΛΟΓΙΑ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 6 ΕΤΗ

Αντικείμενο εκπαίδευσης 

Περιλαμβάνει την απόκτηση γνώσεων και δεξιοτήτων ώστε ο ειδικευμένος ορθοπαιδικός να δύναται να ανταποκριθεί στην διάγνωση και αντιμετώπιση των συνήθων αλλά και σπανιότερων πρωτοπαθών και δευτεροπαθών παθήσεων και κακώσεων του Μυοσκελετικού Συστήματος Παιδιών και Ενηλίκων (Άνω Άκρου, Κάτω Άκρου, Πυέλου, Σπονδυλικής Στήλης και Περιφερικών Νεύρων) συμπεριλαμβανομένων και των νεοπλασμάτων.

Επίσης, αντιμετώπιση συγκεκριμένων παθήσεων και κακώσεων με μικροχειρουργική τεχνική, (Βραχιόνιο Πλέγμα, Περιφερικά Νεύρα) καθώς και την αντιμετώπιση εκφυλιστικών παθήσεων, παραμορφώσεων και κακώσεων Σπονδυλικής Στήλης.

Χρόνος εκπαίδευσης

Εκπαίδευση κορμού: Γενική Χειρουργική 12 μήνες 

Ειδική εκπαίδευση: 60 μήνες

Η ειδική εκπαίδευση περιλαμβάνει:

Γενική Ορθοπαιδική: 54μήνες 

Παιδοορθοπαιδική 6 μήνες

25.ΟΥΡΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 6 ΕΤΗ

Αντικείμενο εκπαίδευσης 

Περιλαμβάνει
την απόκτηση γνώσεων και ικανοτήτων ώστε ο ειδικευμένος Ουρολόγος να είναι σε θέση να διαγιγνώσκει και να αντιμετωπίζει τις συνήθεις, αλλά και σπανιότερες παθήσεις του ουροποιητικού συστήματος και των δύο φύλλων και του γεννητικού συστήματος του άρρενος, τόσο σε ενδονοσοκομειακούς, όσο και σε εξωτερικούς αρρώστους.

Χρόνος εκπαίδευσης

Εκπαίδευση κορμού: Γενική Χειρουργική: 24 μήνες 

Ειδική εκπαίδευση: 48 μήνες

Η ειδική εκπαίδευση περιλαμβάνει εκπαίδευση στις 

Ουρολογία: 42 μήνες και 

Σε ένα από ακόλουθα αντικείμενα μετά από επιλογή του εκπαιδευομένου: Γυναικολογία, Αγγειοχειρουργική, Ουρολογία παίδων ή Νεφρολογία: 6 μήνες. 

26.ΟΦΘΑΛΜΟΛΟΓΙΑ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 4 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και δεξιοτήτων ώστε ο ειδικευμένος οφθαλμίατρος να είναι σε θέση να διαγιγνώσκει και αντιμετωπίζει τις συνήθεις, αλλά και σπανιότερες παθήσεις των οφθαλμών και των εξαρτημάτων τους, σε ενδονοσοκομειακούς αλλά και εξωτερικούς αρρώστους. 

Χρόνος εκπαίδευσης

Συνολικός  χρόνος εκπαίδευσης: 4 έτη

Εκπαίδευση κορμού: 30 μήνες Οφθαλμολογία.

Ειδική εκπαίδευση: 18 μήνες 

Η ειδική εκπαίιδευση περιλαμβάνει τα παρακάτω: 

Τμήμα Υαλοειδούς-Αμφιβληστροειδούς: 6 μήνες, 

Τμήμα Παιδοφθαλμολογίας-Στραβισμού: 3 μήνες, 

Τμήμα Κερατοειδούς: 3 μήνες, 

Τμήμα Γλαυκώματος: 3 μήνες και 

Σε κάποιο από τα ακόλουθα Τμήματα επιλογής: Laser, Ηλεκτροφυσιολογίας, Υπερηχογραφίας, Διαθλαστικής Χειρουργικής, Κόγχου και Ραγοειδούς: 3 μήνες. 

27.ΠΑΘΟΛΟΓΙΚΗ ΑΝΑΤΟΜΙΚΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ

Αντικείμενο εκπαίδευσης 

Περιλαμβάνει την απόκτηση γνώσεων και την εκμάθηση των απαιτούμενων τεχνικών ώστε ο ειδικευμένος Παθολογοανατόμος  να είναι σε θέση βασιζόμενος στην μακροσκοπική εξέταση, στην κυτταρική και ιστική μορφολογία καθώς και στην εφαρμογή σύγχρονων μεθόδων (π.χ. ανοσοϊστοχημεία, ανοσοφθορισμό, ηλεκτρονική μικροσκοπία, ιστοχημεία, κυτταρογενετική, μορφομετρία, μοριακή μελέτη γονιδίων/πρωτεϊνών, κυτταρομετρία, κ.α.) να διαγιγνώσκει και να ταξινομεί τα νοσήματα όλων των συστημάτων, να προσδιορίζει τα αίτια, να αναγνωρίζει τις προγνωστικές και προβλεπτικές παραμέτρους που αφορούν την εξέλιξή των, να συμμετέχει στη διαμόρφωση θεραπευτικών χειρισμών και στον έλεγχο της αποτελεσματικότητας των και να συμβάλει στην πρόληψη των νοσημάτων. Τα κύρια γνωστικά αντικείμενα της Παθολογικής Ανατομικής είναι η Χειρουργική Παθολογική Ανατομική, και η Παθολογική Ανατομική Νεκροτομών.

Χρόνος εκπαίδευσης

Παθολογική Ανατομική; 48 μήνες (εκ των οποίων Μοριακή Παθολογική Ανατομική τουλάχιστον 3 μήνες)

Κυτταρολογία:12μήνες. 

28.ΠΑΙΔΙΑΤΡΙΚΗ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και ικανοτήτων ως προς την αιτιολογία, την παθοφυσιολογία, τη συμπτωματολογία, τις απεικονιστικές μεθόδους, τη διαφορική διάγνωση, την πρόληψη και τη θεραπεία των συνήθων και σπανιότερων νοσολογικών οντοτήτων και συνδρόμων σε εσωτερικούς και εξωτερικούς αρρώστους  από τη γέννηση έως και την εφηβική ηλικία. 

Παράλληλα, ο ειδικευμένος παιδίατρος θα πρέπει να γνωρίζει τη φυσιολογία της αύξησης, της ψυχοκινητικής, γνωσιακής και κοινωνικής ανάπτυξης καθώς και της διατροφής, της υγιεινής και της φροντίδας του υγιούς και του άρρωστου παιδιού. 

Επιπλέον, ο ειδικευμένος Παιδίατρος θα πρέπει να κατέχει βασικές γνώσεις σε συγγενείς ειδικότητες (χειρουργική, ορθοπεδική, γυναικολογία, Ω.Ρ.Λ., Οφθαλμολογία και Οδοντιατρική στην παιδική ηλικία). 

Τα πρώτα τρία χρόνια περιλαμβάνουν τη βασική εκπαίδευση στον κοινό κορμό της Παιδιατρικής ειδικότητας και τα τελευταία δύο χρόνια περιλαμβάνουν προηγμένη εκπαίδευση στην πρωτοβάθμια και δευτεροβάθμια φροντίδα, καθώς και απόκτηση γνώσεων και ικανοτήτων στην προληπτική και κοινωνική παιδιατρική.

Χρόνος εκπαίδευσης

Βασικός κορμός: 2 έτη Γενική Παιδιατρική, 

Ειδική εκπαίδευση : 3 έτη. Η ειδική εκπαίδευση περιλαμβάνει

Νεογνολογία: 6 μήνες (φυσιολογικά νεογνά-αίθουσα τοκετών: 3 μήνες και Μονάδα Εντατικής Θεραπείας Νεογνών: 3 μήνες)

Αιματολογία-Ογκολογία: 3 μήνες 

Λοιμώδη Νοσήματα: 3 μήνες 

Καρδιολογία: 3 μήνες 

Ενδοκρινολογία: 3 μήνες 

Μονάδα Εντατικής Θεραπείας Παίδων: 3 μήνες,

Νεφρολογία ή Γαστρεντερολογία ή Πνευμονολογία ή Νευρολογία ή Κοινωνική και Αναπτυξιακή Παιδιατρική ή Ρευματολογία ή Εφηβική Ιατρική ή Δερματολογία ή  Ανοσολογία-Αλλεργιολογία (με επιλογή του ειδικευόμενου): 3 μήνες.

Παιδιατρική: 12 μήνες (εκ των οποίων 3 μήνες σε Πρωτοβάθμια Φροντίδα  [Εξωτερικά Ιατρεία Νοσοκομείων, Κέντρα Υγείας])

29.ΠΑΙΔΟΨΥΧΙΑΤΡΙΚΗ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 5 ΕΤΗ

Αντικείμενο εκπαίδευσης. 

Περιλαμβάνει την απόκτηση γνώσεων και δεξιοτήτων στις παρακάτω ενότητες:

α. φυσιολογική ψυχολογική ανάπτυξη παιδιών και εφήβων,

β. ψυχοπαθολογία παιδιών και εφήβων και κατανόηση της σημασίας  των βιολογικών, ψυχολογικών και κοινωνικών παραγόντων που σχετίζονται με την αιτιολογία τους,

γ. θεραπευτική αντιμετώπιση βιολογική και ψυχοθεραπευτική

δ. προβλήματα παιδιών με ειδικές ανάγκες και

ε. εφαρμογή των αρχών και της πρακτικής της Συμβουλευτικής – 
Διασυνδετικής Παιδοψυχιατρικής, της Κοινωνικής και Κοινοτικής Παιδοψυχιατρικής και της Προληπτικής Παιδοψυχιατρικής.

Πρέπει επιπλέον να αποκτήσει δεξιότητες για το συντονισμό της διεπιστημονικής παιδοψυχιατρικής ομάδας και τη συνεργασία με άλλους ειδικούς που εργάζονται στο χώρο της ψυχικής υγείας αλλά και με σχολεία, υπηρεσίες στην κοινότητα, ιδρύματα, φορείς κλπ

Συνοπτικά οι στόχοι της εκπαίδευσης στην Παιδοψυχιατρική πρέπει να είναι:

η state‐of‐the‐art παροχή υπηρεσιών προς τους ασθενείς και η προαγωγή της γνώσης σε νέους τομείς όπως: Νευροεπιστήμες, Κατανόηση της παθογένεσης, Αλληλεπίδραση βιολογίας – περιβάλλοντος, Ολοκληρωμένη θεραπεία (συνδυασμός κατάλληλων παρεμβάσεων) και Πρόληψη.

Χρόνος εκπαίδευσης 

Βασικός κορμός: 18 μήνες

Ψυχιατρική: 12 μήνες και Νευρολογία: 6μήνες 

Ειδική εκπαίδευση: 42 μήνες

Εξωνοσοκομειακές δομές (Εξωτερικά Ιατρεία, Ιατροπαιδαγωγικά Κέντρα, Κέντρα Ψυχικής Υγιεινής, Κέντρα Ψυχικής Υγείας, Κέντρα Ημέρας): 24 μήνες. Ο αναφερόμενος συνολικός χρόνος ειδίκευσης των 24 μηνών μπορεί να πραγματοποιείται είτε εξ ολοκλήρου στα Εξωτερικά Ιατρεία Γενικού ή Παιδιατρικού Νοσοκομείου είτε 12 μήνες στα Εξωτερικά Ιατρεία και 12 μήνες σε κάποια–ες από τις άλλες δομές.

Tμήμα ενδονοσοκομειακής νοσηλείας: 6 μήνες και Διασυνδετική Παιδοψυχιατρική σε παιδιατρικό νοσοκομείο: 6 μήνες ή 

Τμήμα ενδονοσοκομειακής νοσηλείας: 12 μήνες 

Σε ένα ή δύο αντικείμενα της κύριας ειδικότητας ή/και σε δομές ειδικού ενδιαφέροντος;.6 μήνες ή 2 τρίμηνα κατ’ επιλογή του ειδικευομένου  

Κατά τη διάρκεια της ειδικότητας, ο ειδικευόμενος πρέπει να έρθει σε επαφή με διάφορες δομές πρόνοιας, δικαιοσύνης, παιδείας (ειδικά σχολεία, κέντρα κατάρτισης ατόμων με ειδικές ανάγκες, εισαγγελία ανηλίκων, δικαστήρια, σχολεία, ΚΕΔΔΥ κλπ). 

30.ΠΛΑΣΤΙΚΗ ΧΕΙΡΟΥΡΓΙΚΗ 

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ: 6 ΕΤΗ

Αντικείμενο εκπαίδευσης

Περιλαμβάνει τη διάγνωση και την προεγχειρητική, διεγχειρητική και μετεγχειρητική αντιμετώπιση των εξής θεματικών αντικειμένων:

α. Τραύματα ή φλεγμονές του δέρματος και των μαλακών μορίων  ,

β. Γναθοπροσωπικά τραύματα, κυρίως, του σπλαχνικού κρανίου,

γ. Εγκαύματα διαφόρου αιτιολογίας (θερμικής, ηλεκτρικής, χημικής ή εξ ακτινοβολίας),

δ. Επίκτητες δυσμορφίες (λόγω τραύματος, εγκαύματος, μετεγχειρητικές, νεοπλασιών, ακτινοβολίας)

ε. Συγγενείς ανωμαλίες και νοσήματα της κεφαλής και τραχήλου, συμπεριλαμβανομένων και των κρανιοπροσωπικών ανωμαλιών και σχιστιών χείλους-υπερώας,

στ. Καλοήθεις ή κακοήθεις όγκοι του δέρματος, των εξαρτημάτων και των μαλακών μορίων συμπεριλαμβανομένης και της αντιμετώπισης των επιχωρίων λεμφαδένων,

ζ. Όγκοι της κεφαλής και του τραχήλου,

η. Συγγενείς ή επίκτητες δυσμορφίες του κορμού και των άκρων ή άλλων σημείων του σώματος όπου παρίσταται ανάγκη κάλυψης δια δέρματος ή κρημνών,

θ. Λεμφοιδήματα,

ι. Συγγενείς και επίκτητες ανωμαλίες των εξωγεννητικών οργάνων,

ια. Κατακλίσεις διαφόρων αιτιολογιών,

ιβ. Χειρουργική χειρός,

ιγ, Χειρουργική των περιφερικών νεύρων,

ιδ. Επανορθωτική χειρουργική του μαστού μετά από συγγενείς , επίκτητες παθήσεις και μαστεκτομής 

ιε. Αισθητική χειρουργική.

ιστ. Μικροχειρουργική

ιζ. Αισθητικές παρεμβάσεις

ιη. Εφαρμογές Laser

ιθ. Σκολίωση Ρινικού Διαφράγματος και ρινοπλαστική

ικ. Περιοφθαλμική χειρουργική

Χρόνος εκπαίδευσης

Βασικός κορμός: Γενική χειρουργική: 24 μήνες 

Eιδική εκπαίδευση: 48 μήνες

Η ειδική εκπαίδευση περιλαμβάνει

Πλαστική χειρουργική εκ περιτροπής σε κλινικές πλαστικής χειρουργικής, που εξειδικεύονται σε διαφορετικά αντικείμενα, ώστε οι ειδικευόμενοι να εκπαιδεύονται σε όλο το γνωστικό αντικείμενο (π.χ. έγκαυμα, ογκολογία, τραύμα, μικροχειρουργική κ.α.): 36 μήνες και 

Σε 2 ειδικότητες του χειρουργικού τομέα, (μετά την πάροδο τουλάχιστον 24 μηνών στην πλαστική χειρουργική) , κατ' επιλογήν του ειδικευόμενου: 2 (δύο) εξάμηνα.

 

31. ΠΝΕΥΜΟΝΟΛΟΓΙΑ – ΦΥΜΑΤΙΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Αντικείμενο εκπαίδευσης

Η πνευμονολογία – φυματιολογία είναι πολυθεματική ειδικότητα πολλών γνώσεων και δεξιοτήτων ώστε ο ειδικευόμενος να είναι σε θέση να αντιμετωπίζει τον ασθενή που πάσχει από νοσήματα αναπνευστικού.

Η εκπαίδευση περιλαμβάνει τις βασικές αρχές παθοφυσιολογίας, της οξείας αναπνευστικής ανεπάρκειας, τις διαταραχές του μηχανισμού αναπνοής, διαταραχές του αναπνευστικού κέντρου, των αναπνευστικών μυών της πνευμονικής κυκλοφορίας, τους μηχανισμούς υποξυγοναιμίας και τις αλληλοεπιδράσεις καρδιάς-πνευμόνων. Κατά την διάρκεια της εκπαίδευσης ο ειδικευόμενος αποκτά γνώσεις και δεξιότητες που αφορούν στην επιδημιολογία των νοσημάτων του αναπνευστικού, στην ανατομία, στη φυσιολογία, παθοφυσιολογία, στις λειτουργικές δοκιμασίες, οξεοβασική ισορροπία, αέρια αίματος, και αξιολόγηση απεικονιστικών δεδομένων, (ακτινογραφία θώρακος, σπινθηρογράφημα, υπερηχογράφημα και μαγνητική τομογραφία). Στη συνέχεια εκπαιδεύεται στην προσέγγιση νοσημάτων του αναπνευστικού και στη φυσιοπαθολογία. 

Περιληπτικά τα νοσήματα είναι:

1) Νοσήματα αεραγωγών, (βρογχικό άσθμα, Χ.Α.Π., βρογχεκτασίες, κυστική ίνωση κ.λ.π.), 

2) Νοσήματα πνευμονικής κυκλοφορίας, (πνευμονική εμβολή, πνευμονική υπέρταση, πνευμονική αρτηριοφλεβώδη δυσπλασία), 

3) Λοιμώξεις αναπνευστικού, (πνευμονία της κοινότητας, νοσοκομειακή πνευμονία, άτυπες, πνευμονία σε ανοσοκατασταλμένο ασθενή, φυματίωση), 4) Διάχυτα Διάμεσα Νοσήματα, Δ.Δ.Π. ταξινόμηση και διαγνωστική προσέγγιση, σαρκοείδωση, αυτοάνοσα ρευματικά κ.λ.π.,

5) Νεοπλασίες πνευμόνων (διάγνωση θεραπευτική αντιμετώπιση, παρενέργειες φαρμάκων), 

6) Νοσήματα υπεζωκότα, απεικονιστικός έλεγχος διαγνωστική παρακέντηση, βιοψία υπεζωκότα, αντιμετώπιση υπεζωκοτικής συλλογής, επαγγελματικά νοσήματα. Πνευμονοκοκίωση, αμιάντωση, επαγγελματικό άσθμα, ατμοσφαιρική ρύπανση,  

7) Διαταραχές ελέγχου της αναπνοής, αποφρακτική υπνική άπνοια, κεντρική υπνική άπνοια. Φάρμακα και πνεύμονας. Στο τελευταίο εξάμηνο εκπαιδεύονται στην επεμβατική πνευμονολογία (βρογχοσκόπιση, που περιλαμβάνει εκμάθηση βιοψίας, διαβρογχική παρακέντηση, τεχνική Lavage, θωρακοσκόπιση κ.λ.π.)

Χρόνος εκπαίδευσης

. 

Εκπαίδευση κορμού: 18 μήνες. 12 μήνες στην Εσωτερική Παθολογία, 6 μήνες κατ’ επιλογή είτε σε Ογκολογική κλινική, είτε Ρευματολογική Κλινική, είτε σε Παθολογική Κλινική που παρέχει εξειδίκευση στις Λοιμωξιολογία.

Ειδική εκπαίδευση: 42 μήνες. Η ειδική εκπαίδευση γίνεται στις Πνευμονολογία: 36 μήνες και Εντατική θεραπεία: 6 μήνες. 

32. ΠΥΡΗΝΙΚΗ ΙΑΤΡΙΚΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Αντικείμενο εκπαίδευσης

 Περιλαμβάνει την απόκτηση γνώσεων σχετικών

α) με τις ιδιότητες του πυρήνα των ραδιενεργών στοιχείων και τις εκπεμπόμενες από αυτόν ακτινοβολίες , και κατ’ επέκταση, των ραδιοφαρμάκων και ραδιοαντιδραστηρίων, για την μελέτη των διαταραχών του μεταβολισμού, της λειτουργίας, της φυσιολογίας, παθοφυσιολογίας και ανατομίας των διαφόρων οργάνων και συστημάτων του ανθρωπίνου σώματος

β) των συστημάτων καταμέτρησης και απεικόνισης της κατανομής  ακτινοβολίας (β-counter, γ-counter, γ-Camera ,PET Camera και Υβριδικών Απεικονιστικών Συστημάτων ). 

γ) τις βιολογικές επιδράσεις ακτινοβολιών στον άνθρωπο και την ακτινοπροστασία 

Το φάσμα των δραστηριοτήτων της Πυρηνικής Ιατρικής, που καθορίζεται από τον παραπάνω ορισμό περιλαμβάνει :

 Διαγνωστικές εφαρμογές (in vivo και in vitro) , Θεραπευτικές εφαρμογές και εφαρμογές Δημόσιας Υγείας όσον αφορά την Ακτινοπροστασία.

Χρόνος εκπαίδευσης 

Βασικός κορμός: Εσωτερική παθολογία12 μήνες 

Ειδική εκπαίδευση: 48 μήνες

Η ειδική εκπαίδευση περιλαμβάνει

Πυρηνική Ιατρική: 36 μήνες, 

Ακτινολογία: 9 μήνες (οι 6 μήνες στην αξονική και μαγνητική τομογραφία),  και 

Κατ, επιλογήν του εκπαιδευομένου σε ένα από παρακάτω αντικείμενα (Ογκολογία, Καρδιολογία, Παιδιατρική,  Ενδοκρινολογία): 3 μήνες 

33. ΡΕΥΜΑΤΟΛΟΓΙΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:6 ΕΤΗ

Αντικείμενο εκπαίδευσης

Περιλαμβάνει την απόκτηση γνώσεων και ικανοτήτων ώστε ο ρευματολόγος να είναι σε θέση:

α) να κατανοεί την παθογένεια, να διαγιγνώσκει και να αντιμετωπίζει θεραπευτικά τα νοσήματα και τις λειτουργικές διαταραχές, 1) του μυοσκελετικού (αρθρώσεων, τενόντων, συνδέσμων, ορογόνων θυλάκων, μυών, οστών και σπονδυλικής στήλης) που περιλαμβάνουν και τις εκφυλιστικές παθήσεις (συμπεριλαμβανομένου του εξωαρθρικού ρευματισμού και της οστεοαρθρίτιδος) και τις μεταβολικές παθήσεις των οστών (συμπεριλαμβανομένης της οστεοπορώσεως) και 2) του ανοσιακού συστήματος που περιλαμβάνουν τις συστηματικές αυτοάνοσες/αυτοφλεγμονώδεις παθήσεις του συνδετικού ιστού. 

β) να παραγγέλνει και να αξιολογεί τις κατάλληλες αιματολογικές, βιοχημικές, ανοσολογικές και απεικονιστικές εξετάσεις για την διάγνωση και την παρακολούθηση των ασθενών με ρευματολογικά νοσήματα και των συνοσηροτήτων τους.

γ)  να χρησιμοποιεί ανοσοκατασταλτικές και βιολογικές θεραπείες σε σειρά νοσημάτων, αλλά και να αντιμετωπίζει θεραπευτικά τις συνοσηρότητες των νοσημάτων 

δ) να εκτελεί και να αξιολογεί απεικονιστικές εξετάσεις του μυοσκελετικού με τη χρήση των υπερήχων

ε) να προάγει την βασική και κλινική έρευνα στο πεδίο της ρευματολογίας

Εκπαίδευση κορμού:24 μήνες Εσωτερική Παθολογία

Ειδική Εκπαίδευση:42 μήνες Ρευματολογία (περιλαμβανομένου ενός  εξαμήνου περαιτέρω εμβάθυνσης σε ένα τομέα της επιλογής του ειδικευομένου, π.χ. αυτοάνοσα/αυτοφλεγμονώδη νοσήματα, οστεοπόρωση, υπερηχογραφία, αρθροσκόπηση, βασική έρευνα στην ανοσολογία/ρευματολογία)και 6 μήνες εκ περιτροπής  εκπαίδευσης (φυσιατρική 2 μήνες, ορθοπεδική 2 μήνες, εργαστηριακή ανοσολογία 2 μήνες)

34. ΣΤΟΜΑΤΙΚΗ  ΚΑΙ  ΓΝΑΘΟΠΡΟΣΩΠΙΚΗ ΧΕΙΡΟΥΡΓΙΚΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Αντικείμενο εκπαίδευσης

Η Στοματική και Γναθοπροσωπική Χειρουργική καθορίζεται ως ειδικότητα της ιατρικής και της οδοντιατρικής επιστήμης και η εκπαίδευση σε αυτή αρχίζει μετά την λήψη των δύο πτυχίων Οδοντιατρικής και Ιατρικής  ασχέτως από την σειρά απόκτησής τους. Η Στοματική και Γναθοπροσωπική Χειρουργική περιλαμβάνει την απόκτηση γνώσεων και δεξιοτήτων ώστε ο ειδικευμένος Στοματικός και Γναθοπροσωπικός Χειρουργός να είναι σε θέση να διαγιγνώσκει και να αντιμετωπίζει τις συνήθεις και σπανιότερες παθολογικές καταστάσεις, που αφορούν στη στοματική κοιλότητα, τις γνάθους και το πρόσωπο, καθώς και τις επεκτάσεις τους στην κεφαλή και στον τράχηλο.

Χρόνος εκπαίδευσης 

Βασικός κορμός Γενική Χειρουργική: 12 μήνες 

Ειδική εκπαίδευση: 48 μήνες 

Μεταβατική διάταξη

Οι κατέχοντες το τίτλο του γναθοχειρουργού σύμφωνα με το ΠΔ του 1988 που μετονομάσθηκαν σε Στοματικούς και Γναθοπροσωπικούς Χειρουργούς σύμφωνα με το νόμο 3209 ΦΕΚ 304  24-12-/2003 διατηρούν το τίτλο τους.

35. ΦΥΣΙΚΗ ΙΑΤΡΙΚΗ ΚΑΙ ΑΠΟΚΑΤΑΣΤΑΣΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Αντικείμενο Εκπαίδευσης

Απόκτηση γνώσεων και δεξιοτήτων ώστε ο Φυσίατρος να θεραπεύει, σχεδιάζει και παρακολουθεί Προγράμματα Ιατρικής Αποκατάστασης ασθενών με παθήσεις ή τραυματισμούς του Νευρικού, Μυοσκελετικού, Καρδιαγγειακού και Αναπνευστικού Συστήματος που προκαλούν έκπτωση της λειτουργικής ικανότητας και δυνητικά αναπηρία.

Οι γνώσεις των, μεταξύ άλλων, περιλαμβάνουν: 

Ιατρική αξιολόγηση (πλήρης κλινικό-εργαστηριακός έλεγχος) για διάγνωση της υποκείμενης πάθησης 

Εκτίμηση ελλειμμάτων και αξιολόγηση λειτουργικής ικανότητας 

Πρόγνωση της πάθησης/κάκωσης και των αποτελεσμάτων της ιατρικής αποκατάστασης 

Πρόληψη των επιπλοκών, της υποκείμενης νόσου/κάκωσης και ελαχιστοποίηση του λειτουργικού ελλείμματος

Γνώση, εμπειρία και εφαρμογή ιατρικών θεραπειών (φάρμακα, ιατρικές παρεμβάσεις) και θεραπειών με φυσικά μέσα και τεχνικές (φυσικοθεραπεία, εργοθεραπεία κλπ)

Γνώση της τεχνολογίας της αποκατάστασης 

Γνώση της «δυναμικής της ομάδας» και διοικητικές ικανότητες για συντονισμό και καθοδήγηση της «ομάδας αποκατάστασης»

Χρόνος εκπαίδευσης

Βασικός κορμός: 18 μήνες

Εσωτερική Παθολογία: 6 μήνες,  

Νευρολογία: 6 μήνες και 

Ορθοπαιδική: 6 μήνες 

Ειδική εκπαίδευση: 42 μήνες στην Φυσική Ιατρική και Αποκατάσταση.

Κατά τη διάρκεια της ειδικής εκπαίδευσης, ο ειδικευόμενος απαιτείται να εκπαιδευτεί, με την μέθοδο της προγραμματισμένης περιστροφής (rotation) στα παρακάτω: 

Μονάδα Εντατικής Θεραπείας (ΜΕΘ): 2 μήνες, 

Παιδιατρική Αποκατάσταση: 2 μήνες, 

Καρδιαγγειακή Αποκατάσταση: 2 μήνες, 

Αναπνευστική Αποκατάσταση: 2 μήνες, και 

σε τρία από τα ακόλουθα αντικείμενα κατ’ επιλογή του: συνολικά 6 μήνες 

Ιατρείο Πόνου, Εργαστήριο Νεύρο-Φυσιολογικού Ελέγχου, Εργαστήριο Ουροδυναμικής μελέτης και Εργαστήριο Ανάλυσης Βάδισης και Πελματογραφίας 

36. ΧΕΙΡΟΥΡΓΙΚΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:6 ΕΤΗ

Αντικείμενο εκπαίδευσης

Περιλαμβάνει τη θεωρητική κατάρτιση και πρακτική άσκηση του   ειδικευόμενου στις αρχές και στους κανόνες της χειρουργικής επιστήμης, καθώς και τη διάγνωση και θεραπεία των διαφόρων παθήσεων, ανωμαλιών και κακώσεων των οργάνων του ανθρώπινου σώματος και * την τεχνική των διαφόρων χειρουργικών επεμβάσεων.

Ειδικότερα περιλαμβάνει εγχειρήσεις επί του:

1.Οισοφάγου, 2.Στομάχου, 3. Λεπτού εντέρου, 4. Παχέος εντέρου - πρωκτού, 5.Κεφαλής - τραχήλου, 6.Θώρακα, 7.Αγγείων, 8.Ήπατος - χοληφόρων, 9.Παγκρέατος- σπληνός, 10.Μαστού, 11.Μήτρας - ωοθηκών, 12. Κοιλιακού τοιχώματος, 13. Δέρματος - Μαλακών μορίων, 14. Κοιλίας - οπισθίου περιτοναίου - ελάσσονος πυέλου, 15. Διαφόρων παθήσεων άλλων-οργάνων, 16. Τραύματος, 17.Λαπαροσκοπικής και Ρομποτικής χειρουργικής, 18. Εκτέλεση Υπερήχων, 19.Ενδοσκοπήσεων και 20.Γνώσεις Εντατικής θεραπείας.

Χρόνος εκπαίδευσης

Βασικός κορμός: γενική χειρουργική 36 μήνες.

Εiδική εκπαίδευση: 36 μήνες

Προχωρημένη χειρουργική στα ως άνω αντικείμενα: 24 μήνες και 

Kατ επιλογή του ειδικευόμενου στις εξής ειδικότητες: 2 εξάμηνα (1 εξάμηνο σε κάθε μία)

Αγγειοχειρουργική,Γυναικολογία ~ Μαιευτική, Νευροχειρουργική, Ορθοπεδική, 

Ουρολογία, Πλαστική χειρουργική, Χειρουργική Θώρακα, Ωτορινολαρυγγολογία,

Χειρουργική Παίδων και ΜΕΘ

37. ΧΕΙΡΟΥΡΓΙΚΗ ΘΩΡΑΚΑ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:7 ΕΤΗ

Αντικείμενο εκπαίδευσης: 

Περιλαμβάνει την απαραίτητη γνώση και τεχνική ικανότητα που απαιτείται για τη διάγνωση και τη χειρουργική αντιμετώπιση των παθήσεων:

α) του θώρακα: θωρακικού τοιχώματος, πνεύμονα, υπεζωκότα, τραχείας, βρόγχων, μεσοθωρακίου, διαφράγματος, οισοφάγου,

β) της καρδιάς: στεφανιαίων αγγείων, καρδιακών βαλβίδων, αορτής (ανιούσας, τόξου, κατιούσας θωρακικής), περικαρδίου, συγγενών καρδιοπαθειών, όγκων της καρδιάς, τραυμάτων, καθώς και τη χειρουργική των αρρυθμιών και της καρδιακής ανεπάρκειας (τεχνικές αναδιαμόρφωσης κοιλιών, μεταμόσχευσης, τοποθέτησης συσκευών μηχανικής υποστήριξης του κυκλοφορικού και του αναπνευστικού συστήματος).

Εκπαίδευση κορμού

Γενική Χειρουργική 18 μήνες

Εκ περιτροπής Εκπαίδευση 6 μήνες. Περιλαμβάνουν Καρδιολογία 2 μήνες, την Πνευμονολογία και επεμβατική Ακτινολογία 2μήνες και Εντατική Θεραπεία 2 μήνες.

Ειδική  εκπαίδευση 60 μήνες. 

Εξ αυτών  36 μήνες στην Θωρακοχειρουργική και 24 μήνες στην Καρδιοχειρουργική  εφ’ όσον ο εκπαιδευόμενος πρόκειται να ακολουθήσει ως κύρια ενασχόληση την Θωρακοχειρουργική

Εναλλακτικά  36 μήνες στην Καρδιοχειρουργική και 24 μήνες στην  Θωρακοχειρουργική  εφ’ όσον ο εκπαιδευόμενος πρόκειται να ακολουθήσει ως κύρια ενασχόληση την Καρδιοχειρουργική

38. ΧΕΙΡΟΥΡΓΙΚΗ ΠΑΙΔΩΝ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:7 ΕΤΗ

Αντικείμενο εκπαίδευσης
Περιλαμβάνει τη  διάγνωση και την θεραπευτική  αντιμετώπιση ( προεγχειρητική ,εγχειρητική και μετεγχειρητική φροντίδα ) παθήσεων νεογνών ,βρεφών και παιδιών , μέχρι της ηλικίας των 14 χρόνων .Ειδικότερα η θεωρητική και πρακτική κατάρτιση αφορά την εξέταση και θεραπεία :
    α)όλων των συγγενών ανωμαλιών
    α1)κεφαλής προσώπου
    α2)τραχήλου
    α3)θώρακος
    α4)κοιλίας
    α5)οπισθοπεριτοναικού χώρου
    α6)μυοσκελετικού συστήματος
    β)παθήσεων που αντιμετωπίζει η γενική χειρουργική και εκδηλώνονται στη παιδική ηλικία     καθώς επίσης το τραύμα και το  έγκαυμα της ηλικίας αυτής  και
    γ)γνώσεις εντατικής θεραπείας και λαπαροσκοπικής χειρουργικής στα πλαίσια της εκπαίδευσης στη γενική χειρουργική.
Χρόνος εκπαίδευσης
Πρώτη περίοδος: 24 μήνες στη γενική χειρουργική
Δεύτερη περίοδος: 48 μήνες στη χειρουργική παίδων  ,έξι μήνες σε μονάδα εντατικής θεραπείας (τέσσερις μήνες σε μονάδα παίδων και δύο μήνες σε μονάδα νεογνών) και από τρείς μήνες (σύνολο έξι μήνες) κατ'επιλογήν του ειδικευόμενου σε δύο από τις ειδικότητες ουρολογίας , πλαστικής ,νευροχειρουργικής , χειρουργικής θώρακος και ορθοπεδικής .



39. ΨΥΧΙΑΤΡΙΚΗ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Η εκπαίδευση στην ειδικότητα της ψυχιατρικής περιλαμβάνει θεωρητική κατάρτιση για την απόκτηση γνώσεων,  πρακτική εξάσκηση για την απόκτηση δεξιοτήτων και την παροχή γνώσης, καθοδήγησης και προτύπων για την διαμόρφωση στάσεων, υπό την επίβλεψη έμπειρων εκπαιδευτών, στα παρακάτω γνωστικά αντικείμενα:

α).   Εξέλιξη της σύγχρονης ψυχιατρικής, θεωρίες των διάφορων σχολών

β).   Εκτίμηση των ψυχικών λειτουργιών και των διαταραχών τους 

γ). Εφαρμογή των σύγχρονων διαφορικών κριτηρίων ψυχικής υγείας και ψυχικής διαταραχής. Ψυχιατρική διάγνωση – διαφορική διαγνωστική.

δ).    Θεραπευτική αντιμετώπιση , βιολογική και ψυχολογική όλων των ψυχικών διαταραχών

ε). Εφαρμογή των αρχών και της πρακτικής της ψυχοσωματικής ιατρικής, της συμβουλευτικής-διασυνδετικής ψυχιατρικής, της κοινωνικής ψυχιατρικής, της  κοινοτικής  ψυχικής υγιεινής  και της προληπτικής ψυχιατρικής.

στ).   Εκπαίδευση στην ψυχοθεραπεία

ζ).    Μεθοδολογία ψυχιατρικής έρευνας, επιδημιολογία και δημόσια υγεία.

η).  Ψυχιατρική ηθική και δεοντολογία, δικαιώματα ασθενών, ψυχιατροδικαστική

θ).   Παιδοψυχιατρική-διανοητική καθυστέρηση

ι).    Ψυχογηριατρική. 

κ).   Εξαρτήσεις (αλκοόλ , ουσίες, διαδίκτυο, κ.λ.π.)  

Χρόνος εκπαίδευσης

Εκπαίδευση κορμού: 12 μήνες

Εσωτερική Παθολογία: 6 μήνες και Νευρολογία:.6 μήνες 

Ειδική εκπαίδευση; Ψυχιατρική 48 μήνες.

Η εκπαίδευση στην Ψυχιατρική  πραγματοποιείται σε κλινικές και περιλαμβάνει: 

Ψυχιατρικό Νοσοκομείο: 12 μήνες, 

Ψυχιατρικό Τομέα Γενικού Νοσοκομείου, που διαθέτει κλίνες: 12 μήνες, 

Κέντρο Ψυχικής Υγείας: 12 μήνες και 

Eιδικές μονάδες: 12 μήνες. H εκπαίδευση σε ειδικές μονάδες κατανέμεται σε 4 τρίμηνα και γίνεται στα παρακάτω: α) ψυχιατροδικαστική, β) παιδοψυχιατρική, γ) ψυχογηριατρική, δ) εξαρτήσεις. 

40. ΩΤΟΡΙΝΟΛΑΡΥΓΓΟΛΟΓΙΑ-ΧΕΙΡΟΥΡΓΙΚΗ ΚΕΦΑΛΗΣ ΚΑΙ ΤΡΑΧΗΛΟΥ

ΣΥΝΟΛΙΚΟΣ ΧΡΟΝΟΣ ΕΚΠΑΙΔΕΥΣΗΣ:5 ΕΤΗ

Αντικείμενο εκπαίδευσης.

Περιλαμβάνει την εκπαίδευση στη φυσιολογική λειτουργία και στην αντιμετώπιση των παθήσεων του αυτιού και του κροταφικού οστού (ωτολογία), της μύτης και των παραρρινίων  κοιλοτήτων (ρινολογία), της βάσεως του κρανίου, της στοματικής κοιλότητας, του φάρυγγα, του λάρυγγα, της τραχείας,  του τραχηλικού οισοφάγου, των σιελογόνων και του θυρεοειδή αδένα, της κεφαλής, της προσωπικής χώρας, του τραχήλου και των παρακείμενων περιοχών.

Επίσης περιλαμβάνει την εκπαίδευση και την αντιμετώπιση στις λειτουργίες και παθήσεις, που αφορούν την ανθρώπινη επικοινωνία, όπως ακοολογικές  και φωνητικές διαταραχές και σε θεραπευτικές εξειδικεύσεις, όπως ακοολογία για παιδιά και ενήλικες, νευροωτολογία, φωνιατρική και στοματοφαρυγγική κατάποση, νευρολογία των κρανιακών νεύρων I, III – XII, ροχαλητό και άπνοια, ανοσοβιολογία και αλλεργιολογία σχετιζόμενη με ωτορινολαρυγγολογικές παθήσεις και ογκολογία κεφαλής και τραχήλου. Τέλος περιλαμβάνει και την περιοχική πλαστική και επανορθωτική χειρουργική.

Χρόνος εκπαίδευσης

Βασικός κορμός: Γενική Χειρουργική 12 μήνες 

Ειδική εκπαίδευση: 48 μήνες. 

Ωτορινολαρυγγολογία Ενηλίκων: 42 μήνες και 

Ωτορινολαρυγγολογία Παίδων: 6 μήνες (μετά την πάροδο τουλάχιστον είκοσι τεσσάρων μηνών στην Ωτορινολαρυγγολογία Ενηλίκων). 

